TV ALHIJRAH TANGGUH SIARAN PROGRAM TRENDING

KUALA LUMPUR: TV AlHijrah akan menangguhkan penyiaran program Trending yang menampilkan ‘Kak Long 7E’.

Dalam kenyataan yang dikeluarkan, tindakan itu selepas mengambil kira kegelisahan yang tercetus.

TV AlHijrah dalam pada itu menjelaskan kehadiran ‘Kak Long 7E’ sebagai tetamu program tersebut bagi membincangkan isu tanggungjawab pengguna media sosial.

“Program Trending merupakan sebuah program perkongsian yang membincangkan isu-isu terkini yang tular di media sosial.

“Kehadiran ‘Kak Long 7E’ di studio juga disertai oleh Ustazah Isfadiah Mohd Dasuki sebagai panelis yang mengambil peranan memberi tausiyah, teguran serta pengajaran kepada ‘Kak Long 7E’ agar lebih peka dan bertanggungjawab sebelum berkongsi apa sahaja isu di mana-mana platform khususnya di media sosial,” jelas kenyataan tersebut.

Sementara itu TV AlHijrah mengucapkan terima kasih atas maklum balas serta teguran penonton dan sentiasa berusaha untuk meningkatkan mutu kandungan agar lebih memberi manfaat kepada rakyat Malaysia. – AlHijrah Online


SENTUH HAJAR ASWAD SECARA MAYA

RIYADH: Bakal jemaah boleh menyentuh Hajar Aswad secara maya menerusi kemudahan teknologi realiti maya (VR).

Inisiatif tersebut membolehkan jemaah yang tidak berpeluang menyentuh Hajar Aswad secara nyata, untuk merasai pengalaman sebenar melalui teknologi realiti maya.

Virtual Hajar Aswad itu dilancarkan Agensi Hal Ehwal Pameran dan Muzium melalui Pentadbiran Am Pameran Digital, dengan kerjasama Institusi Penjaga Dua Masjid Suci bagi kajian haji dan umrah, di Universiti Umm Al-Qura.

Inisiatif itu dirasmikan Presiden Umum Hal Ehwal Masjidil Haram dan Masjid Nabawi, Sheikh Dr Abdul Rahman Abdulaziz Al-Sudais.

Al-Sudais berharap inisiatif berkenaan dapat memanfaatkan realiti maya dan pengalaman digital untuk mewujudkan simulasi keadaan sebenar.

Beliau juga menekankan pentingnya untuk mewujudkan suasana alam maya untuk merangsang sebanyak mungkin deria seperti daya penglihatan, pendengaran, sentuhan dan suasana di sekelilingnya.–AlHijrah Online


LELAKI KURANG SIUMAN MENGAMUK ATAS BUMBUNG RUMAH

MELAKA: Polis menahan seorang lelaki kurang siuman yang mengamuk dan membawa parang serta pisau di atas bumbung dalam kejadian di rumah sewanya di Bukit Tempayan, Tanjung Keling di sini semalam.

Ketua Polis Daerah Melaka Tengah ACP Christopher Patit berkata dalam insiden pada kira-kira 11.30 pagi itu, suspek yang berusia 37 tahun telah bertindak menumbuk bahagian mata isteri selain memarahi anak-anaknya.

“Pelbagai usaha telah dilakukan termasuk meminta anak-anak lelaki itu memujuk bapa mereka untuk turun tetapi suspek tidak mengendahkannya dan terus merapu-rapu di atas bumbung.

“Suspek tetap enggan memberi kerjasama walaupun usaha memujuk turut dilakukan oleh anggota Jabatan Bomba dan Penyelamat Melaka selain bertindak agresif dengan memaki hamun anggota polis yang cuba memujuk dia,” menurutnya dalam kenyataan malam tadi.

Beliau berkata berlaku pergelutan antara anggota polis dengan suspek yang agresif ketika cuba ditangkap menyebabkan beberapa keping atap jenis asbestos pecah namun dia akhirnya berjaya digari sebelum dibawa turun dengan bantuan anggota bomba pada kira-kira 1.40 tengah hari.

“Berdasarkan keterangan mangsa yang berusia 38 tahun, suaminya merupakan pesakit mental dan telah beberapa kali mendapat rawatan psikiatrik di Hospital Melaka selain difahamkan lelaki itu telah lama enggan makan ubat yang dibekalkan oleh pihak hospital.

“Mereka telah berkahwin selama 12 tahun dan mempunyai tiga anak berusia antara 10 hingga 13 tahun selain sudah menyewa di rumah itu lebih lima tahun lalu dengan kadar sewaan RM300 sebulan,” katanya sambil menambah suspek dihantar ke Hospital Melaka kerana cedera di kening dan beberapa bahagian badan akibat pergelutan itu.–AlHijrah Online


TIGA BERADIK MANFAAT CUTI SEKOLAH BANTU KELUARGA

PADANG BESAR: Cuti penggal persekolahan ketika ini dimanfaatkan dengan sebaiknya oleh tiga beradik yang menetap di Kampung Ayer Timbul, Chuping di sini bagi membantu keluarga mereka di samping mencari wang saku sendiri.

Sejak bapa mereka, Mohd Asrul Rusman, 44, menjalani pembedahan tulang belakang pada 2019, anak ketiga hingga kelima daripada enam adik beradik ini sentiasa ringan tulang membantu ibunya, Rohaida Md Jusoh, 45, untuk mengambil upah mengutip sayur dan melakukan kerja-kerja penternakan.

Rohaida berkata anaknya, Mohd Ilham Mohd Asrul, 13, Mohd Idham Anuar Mohd Asrul, 11, dan Mohd Azham Mohd Asrul, 8, akan membantunya pada setiap kali cuti persekolahan untuk mencari wang saku sendiri di samping meringankan bebanannya untuk bekerja bagi mencari rezeki.

“Setelah suami saya menjalani pembedahan, dia tidak lagi dapat bekerja kerana masalah tulang belakang dan sejak itu, saya mengambil upah mengutip sayur dengan upah sekitar RM30 sehari.

“Selain itu, saya juga melakukan kerja-kerja penternakan memandangkan kami juga ada memelihara kambing di belakang rumah,” katanya kepada Bernama baru-baru ini.

Menurut Rohaida beliau juga hanya membenarkan anak-anaknya untuk membantu ketika cuti persekolahan bagi menggelakkan proses pembelajaran mereka terganggu.

Ibu kepada enam cahaya mata ini berkata duit upah yang diperoleh anak-anaknya itu juga disimpan sendiri oleh mereka dan turut digunakan sebagai perbelanjaan wang saku ke sekolah.

“Dengan bayaran upah itulah mereka simpan dan gunakan untuk perbelanjaan sekolah dan saya sentiasa ingatkan anak-anak bahawa bukan mudah untuk mendapatkan wang sekiranya tidak berusaha.

“Alhamdulillah mereka memahami dan tidak pernah merungut untuk membantu saya mencari pendapatan pada setiap kali cuti persekolahan,” katanya.

Tambah Rohaida anaknya juga terlibat di dalam Program Pendidikan Khas Intergrasi (PPKI) berikutan masalah pembelajaran manakala suaminya turut menerima bantuan bulanan daripada Jabatan Kebajikan Masyarakat (JKM). Kegigihan tiga beradik itu mendapat perhatian Jabatan Pendidikan Negeri (JPN) Perlis yang turun padang bagi meninjau dengan lebih dekat keadaan keluarga berkenaan.

Pengarah Pendidikan Perlis Naharudeen Othman berkata pihaknya menyambut baik usaha yang dilakukan tiga beradik itu yang berusaha membantu ibu mereka menambah pendapatan di samping memanfaat cuti persekolahan dengan sebaiknya.

“Kita juga harap dengan apa yang dilakukan anak-anak ini dapat memberikan kemahiran kepada mereka contohnya dalam bidang pertanian yang boleh digunakan pada masa hadapan,” katanya yang turut menyampaikan sumbangan wang tunai kepada keluarga berkenaan untuk digunakan menjelang sesi pembukaan persekolahan kelak.

Naharudeen berkata pihaknya juga akan menjalinkan kerjasama dengan beberapa agensi lain bagi melihat bentuk bantuan yang dapat disalurkan kepada keluarga berkenaan khususnya dalam bidang pertanian.

“Melalui usaha begini, anak-anak ini juga akan mendapat latihan secara praktikal untuk menjaga tanaman sendiri dan terdedah dengan kemahiran kalis masa hadapan seperti pertanian,” katanya.— AlHijrah Online


Isu Syria: Dunia hanya butakan mata, pekakkan telinga

MALANG sungguh nasib rakyat Syria kerana nyawa rakyat negara itu tiada harga jika dibandingkan dengan mereka yang berada di Barat.

Apabila berlaku sahaja insiden tembakan di Ohio, Amerika Syarikat pada awal bulan ini, semua media bertumpu ke situ. Liputannya cukup meluas, dengan reaksi dari peringkat tinggi hingga ke golongan marhaen. Simpati yang diterima mencurah-curah.

Namun dalam kes pembunuhan di Syria, mereka yang menggelar diri sebagai pembela kemanusiaan dan penentang keganasan tidak pula bersuara bahkan sanggup butakan mata dan pekakkan telinga.

Operasi terbaru regim Bashar al Assad ke atas Maaratu al Nu’man, Idlib, Syria, menyaksikan berpuluh mereka yang tidak berdosa menjadi korban dalam tempoh 24 jam.

Pembunuhan beramai-ramai yang masih berterusan sehingga ke hari ini sedikitpun tidak mengundang simpati daripada mereka yang kononnya memperjuangkan isu kemanusiaan sejagat.

Dalam pembantaian besar-besaran ke atas bandar itu pada 28 Ogos 2019, sekurang-kurangnya 14 nyawa terkorban termasuk kanak-kanak empat beradik dan wanita, manakala lebih 34 lagi cedera.

Sasaran ke atas kawasan penempatan awam membuktikan ia bukan serangan  biasa tetapi pembunuhan beramai-ramai yang sememangnya dirancang.

Mengulas mengenai kejadian itu, Pengarah White Helmets di
Idlib,  Abassi Dhekrah berkata, regim
Bashar al Assad menggunakan pesawat Su-24 untuk melancarkan 12 roket yang
dilakukan secara serentak.

Middle East Eye (MEE) melaporkan sejak empat bulan lalu,
lebih 1,000 nyawa telah menjadi korban dan 700,000 pelarian sedia ada terpaksa
bergeladangan ke kawasan utara yang lebih selamat untuk berlindung.

Itu belum tentu selamat kerana sehingga ke hari ini,
tiada satu usaha daripada mana-mana badan dunia atau pemimpin antarabangsa
untuk menghentikan “kegilaan” yang dilakukan ke atas orang awam di utara Syria.

Gambar-gambar ngeri dan tragis hanya setakat berlegar di media sosial dan atas talian. Tiada tindakan sewajarnya diambil. Bagi media utama dan antarabangsa pula, hanya menyiarkannya sesekali sahaja, bukan meletakkannya dalam tajuk utama.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


BAYI MAUT, ENAM CEDERA DALAM NAHAS LEMBU MELINTAS

MANJUNG: Seorang bayi berusia 14 hari maut sementara tiga kanak-kanak antara enam yang cedera dalam kemalangan membabitkan dua kenderaan di Kampung Gelung Gajah, Bakar Bata, Ayer Tawar, di sini hari ini.

Kemalangan melibatkan sebuah kenderaan jenis Perodua Kancil yang dinaiki bayi itu bersama lima individu dipercayai ibu bapanya berusia 36 tahun serta tiga kanak-kanak berumur antara dua hingga sembilan tahun.

Kenderaan dinaiki mangsa dilaporkan melanggar lembu sebelum terbabas ke laluan bertentangan lalu bertembung dengan sebuah lori tanah dipandu lelaki berusia 50-an dari arah Ayer Tawar menghala Beruas.

Ketua Operasi Balai Bomba dan Penyelamat Ayer Tawar Suhaimi Nijar berkata, pihaknya menerima panggilan berhubung kejadian itu pada 6.24 pagi sebelum bergegas ke lokasi.

Katanya, setibanya di lokasi kejadian, bomba mendapati lelaki dan tiga kanak-kanak itu sudah dikeluarkan dan dibawa ke hospital oleh orang awam.

Suhaimi berkata, seorang wanita masih tersepit di kerusi penumpang hadapan sementara bayi lelaki disahkan maut di lokasi oleh pasukan perubatan.

“Bomba mengeluarkan mangsa yang tersepit dengan menggunakan peralatan khas sebelum diserahkan kepada pasukan perubatan. Ketika itu bayi itu sudah dikeluarkan dari kenderaan.

“Mayat bayi berkenaan diserahkan kepada polis untuk tindakan lanjut sebelum operasi tamat pada 7.58 pagi,” katanya.–AlHijrah Online


MERCY SERAH HOSPITAL MEDAN DI HOSPITAL KULAI

KUALA LUMPUR: MERCY Malaysia pada Jumaat menyerahkan hospital medan dibangunkan organisasi kemanusiaan itu kepada Hospital Temenggong Seri Maharaja Tun Ibrahim di Kulai, Johor.

Hospital medan yang bertujuan meningkatkan kapasiti hospital awam menangani gelombang COVID-19 itu adalah keempat dibangunkan MERCY Malaysia selepas Hospital Medan Labuan, Hospital Medan Klang dan Hospital Medan bagi Hospital Melaka.

Exco MERCY Malaysia Norazam Ab Samah berkata penyerahan hospital medan di Kulai adalah sebagai ‘step-down’ unit dan penambahan pesakit di Jabatan Trauma dan Kecemasan hospital terbabit.

Katanya, hospital medan itu mempunyai kapasiti 60 katil untuk pesakit COVID-19.

“Objektif utama peningkatan kapasiti di hospital terutama Jabatan Kecemasan dan wad-wad COVID-19 bagi menampung kebanjiran pesakit COVID-19 seluruh negara,” katanya kepada AlHijrah Online di sini hari ini.

Hospital medan tersebut diserahterima kepada Pengarah Hospital Temenggong Seri Maharaja Tun Ibrahim , Dr Noor Raudah Abd Rahman. — AlHijrah Online


WIFI PERCUMA DI MASJID, SURAU DAN SEKOLAH AGAMA JOHOR MULAI TAHUN DEPAN

JOHOR BAHRU: Kerajaan Johor akan menyediakan kemudahan Wi-fi percuma di masjid dan surau serta sekolah agama di negeri itu secara berperingkat bermula tahun depan.

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata buat permulaan, pemasangan melibatkan 120 masjid dan surau serta 130 sekolah agama.

“Pemasangan kemudahan Wi-fi juga bergantung kepada lokasi kerana tidak semua masjid dan surau mempunyai liputan jalur lebar,” katanya pada sidang media selepas Sesi Libat Urus di Masjid Kampung Melayu Majidee di sini hari ini.

Sementara itu, beliau berkata lebih RM3 juta Dana Pesakit Jantung Warga Johor telah disalurkan Majlis Agama Islam Negeri Johor (MAINJ) sejak 2017 sehingga Ogos lepas, bagi meringankan beban rakyat negeri itu mendapatkan rawatan di Institut Jantung Negara (IJN).

Menurut beliau kos rawatan yang ditanggung termasuk pembedahan, peralatan seperti perentak jantung, rawatan susulan dan pendaftaran rawatan.

“Pada tahun lepas sebanyak RM429,400 dibelanjakan membabitkan 128 pesakit dan tahun ini sehingga Ogos pula, 93 pesakit melibatkan RM309,629. Bangsa Johor yang memerlukan rawatan boleh membuat permohonan menerusi MAINJ atau Bahagian Pengurusan Kewangan Pesakit IJN,” katanya.

Beliau berkata syarat permohonan terbuka kepada rakyat Johor yang memerlukan seperti asnaf dan golongan berpendapatan rendah serta mereka yang layak serta menepati kriteria.

Mengenai Belanjawan Johor 2023, Mohd Fared berkata pembangunan pendidikan, masjid dan surau merupakan antara keutamaan dan memerlukan peruntukan yang lebih pada tahun depan.

“Ini kerana, di sinilah klien kita paling besar termasuk guru-guru agama dan anak-anak murid Johor yang ramai, jadi kita perlu meraikan mereka,” katanya sambil menambah pemerkasaan Jabatan Mufti, Jabatan Kehakiman dan Jabatan Pendakwaan turut menjadi fokus.–AlHijrah Online


AIRASIA TEGAS TERUS PROMOSI KLIA2 SEBAGAI LCCT2

SEPANG, 21 Jun – AirAsia hari ini bertegas untuk terus merujuk dan mempromosikan Lapangan Terbang Antarabangsa Kuala Lumpur 2 (klia2) sebagai Terminal Penerbangan Tambang Rendah 2 (LCC2).

Pada masa sama, ia turut meminta Malaysia Airports Holdings Bhd (MAHB) memperakui peranan syarikat penerbangan tambang rendah itu sebagai penyewa terbesar di lapangan terbang terbabit.

Ketua Pegawai Eksekutifnya, Aireen Omar berkata sejajar kempen yang dilancarkan syarikat itu baru-baru ini, AirAsia akan merujuk klia2 sebagai LCCT2 di laman sesawangnya, tiket dan bahan-bahan promosi berkaitan tidak lama lagi.

“Kami akan menanggung semua kos penjenamaan semula lapangan terbang itu dan kempen (mempromosi klia2 sebagai LCCT2) mungkin akan berterusan sampai bila-bila,” katanya pada sidang media di sini, hari ini.

Sambil menyuarakan rasa tidak puas hati terhadap reka bentuk klia2, Aireen berkata pihaknya tidak terbabit sewaktu pelan lapangan terbang itu dihasilkan. Berikutan itu, katanya, lapangan terbang berkenaan tidak menepati keperluan AirAsia biarpun syarikat penerbangan itu merupakan sebahagian besar atau 98 peratus daripada operasi di klia2.

“Setiap hari kami menghadapi isu sama – (masalah) retak, lapangan terbang yang kian tenggelam, lopak air di landasan…dan kami juga sukar untuk mengadakan pertemuan dengan MAHB,” katanya.

Selain itu, Aireen turut berkongsi ketidakpuasan hati terhadap kerja-kerja pembinaan di ibu pejabat sedia ada AirAsia di kawasan bekas Terminal Lapangan Terbang Penerbangan Rendah di sini.AirAsia dijadualkan berpindah masuk ke ibu pejabat baharunya di klia2 pada Oktober depan.

“Mereka memutuskan untuk memulakan pembinaan terminal logistik di sini. Ia hanya menyukarkan kami selain mengundang rasa tidak senang orang ramai…tanpa menghormati kami sedangkan kami masih lagi membayar sewa di sini.

“Bukannya salah kami apabila ibu pejabat itu gagal dibina tepat pada masanya kerana pelan lapangan terbang itu sudah diubah daripada asal. Mereka juga membenarkan kami untuk terus berada di sini sehingga ibu pejabat baharu itu siap,” katanya.

Aireen turut membangkitkan isu berhubung ‘kekalahan’ klia2 sebagai hab penerbangan tambang rendah terbesar dunia di tangan Lapangan Terbang Antarabangsa Don Mueang di Bangkok, baru-baru ini.

“Kajian menunjukkan lebih 60 peratus daripada kapasiti perjalanan udara disumbang oleh penerbangan tambang rendah. Oleh itu, janganlah anda cuba menafikannya (peranan AirAsia). “Apa akan jadi kepada LCCT2 jika kami berpindah ke lapangan terbang lain,” katanya.

BERNAMA


DBKL KESAL PENGUNJUNG HARI KEBANGSAAN ROSAKKAN TANAMAN LANDSKAP

KUALA LUMPUR: Dewan Bandaraya Kuala Lumpur (DBKL) meluahkan rasa kesal terhadap pengunjung yang hadir menyambut Hari Kebangsaan 2022 di sini, bertindak memijak sehingga merosakkan tanaman landskap di ibu kota tersebut.

DBKL memuat naik beberapa keping gambar menunjukkan tanaman landskap pelbagai jenis pokok yang ditanam di pembahagi jalan di sekitar Dataran Merdeka dan Jalan Raja Laut telah rosak akibat dipijak pengunjung.

“Seronok tengok lautan manusia membanjiri jalan-jalan sekitar Dataran Merdeka pagi tadi (Rabu) bagi bersama-sama meraikan sambutan Hari Kebangsaan. Semangat cintakan negara seperti inilah yang kita mahukan.

“Tapi dalam pada itu, ada pula sesetengah di kalangan kita yang langsung tidak mempedulikan persekitaran dan keindahan kawasan.

“Langsung rasa tidak bersalah merosakkan landskap yang disemai cantik. Semangat itu sudah bagus, tapi caranya tak betul,” katanya.—AlHijrah Online


50 JURI ALL TOGETHER NOW MALAYSIA DIPANGGIL POLIS

PUTRAJAYA: Pihak yang terlibat dengan penggambaran progam All Together Now Malaysia (ATNM) termasuk 50 orang juri selebriti akan dipanggil ke Ibu Pejabat Polis Daerah (IPD) Putrajaya.

Ia bagi membantu siasatan isu pelanggaran Prosedur Operasi Standard (SOP) Perintah Kawalan Pergerakan Pemulihan (PKPP) ketika rakaman dijalankan.

Ketua Polis Daerah Putrajaya ACP Mohd Fadzil Ali berkata polis telah menerima satu laporan polis daripada seorang lelaki yang tidak berpuashati dan mendakwa program tersebut telah SOP Perintah Kawalan Pergerakan (PKP) yang sedang berkuatkuasa.

“Siasatan awal pihak polis mendedahkan penggambaran ATNM dilaksanakan di Pusat Konvensyen Antarabangsa Putrajaya (PICC) pada 3 Mac 2021 hingga 11 April 2021 dengan merujuk SOP Sektor Industri Kreatif – Acara Langsung (PKPP) yang sedang berkuatkuasa pada ketika itu.

“Pihak penerbit program dikehendaki mematuhi SOP PKPP yang membenarkan rakaman berlangsung dengan kehadiran penonton tidak melebihi 50 peratus kapasiti serta mematuhi SOP berkaitan saringan kesihatan, pemakaian pelitup muka dan penjarakan fizikal,” katanya dalam kenyataan hari ini.

Berhubung dakwaan pelanggaran SOP, Mohd Fadzil berkata polis telah menjalankan siasatan di bawah peraturan 18, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan (Kawalan Pergerakan Pemulihan) kerana tidak mematuhi SOP PKPP dengan tidak memakai pelitup muka ditempat awam.

Siasatan juga dibuat di bawah Seksyen 269 Kanun Keseksaan (Akta 574) iaitu perbuatan cuai yang mungkin merebakkan jangkitan apa-apa penyakit berbahaya.

“Kertas siasatan akan dirujuk ke kamar Timbalan Pendakwa Raya setelah siasatan selesai,” katanya.

Sebelum ini tular video ketika penggambaran ATNM yang mengundang perhatian ramai selepas 50 orang juri terdiri daripada selebriti terkenal tanah air yang dirakamkan dalam satu lokasi tanpa memakai pelitup muka. — AlHijrah Online


PICOMS PENERAJU KOLEJ UNIVERSITI DALAM TALIAN SEMASA COVID19

KUALA LUMPUR: Tiada istilah rehat bagi Kolej Universiti Antarabangsa (PICOMS) sejak Perintah Kawalan Pergerakan (PKP) dilaksanakan bermula 18 Mac lalu berikutan penularan wabak COVID-19.

Naib Canselor merangkap Ketua Pegawai Eksekutif PICOMS, Profesor Dr Wan Mohd Azizi Wan Sulaiman berkata semua program Pengajaran dan Pembelajaran (PDP) yang sebelum ini diadakan secara bersemuka telah beralih ke platform dalam talian hampir sepenuhnya.

“Sebagai institusi Pengajian Tinggi Swasta (IPTS) di bawah Majlis Agama Islam Wilayah Persekutuan (MAIWP), inisiatif ini adalah selari dengan arahan Kementerian Pengajian Tinggi (KPT) waktu itu. Walaupun pelajar kami berada di rumah, program pembelajaran tetap diteruskan sehingga kini,” katanya.

Beliau menyifatkan PICOMS sebagai peneraju dan perintis dalam talian dalam memperkasakan pengajaran dan pembelajaran memandangkan pelajar-pelajar universiti awam (UA) sedang bercuti dalam tempoh PKP bermula 18 hingga 31 Mac.

Di saat negara dilanda krisis COVID-19, PICOMS meneruskan pengambilan pelajar bagi April hingga Mei 2020 dalam talian.

Semasa peringkat awal COVID-19, PICOMS telah merancang program hari terbuka, pengambilan pelajar dan orientasi secara maya.

Dari sejumlah 3,000 permohonan yang diterima bagi pengambilan April, 400 telah mendaftar dalam talian. Baki selebihnya yang masih berminat telah memohon bagi pengambilan pelajar bagi Julai dan September.

NORMAL BAHARU

Prof Wan Azizi berkata di bawah fasa normal baharu dalam PDP, pelajar PICOMS telah didedahkan kepada pelbagai sistem dan aplikasi dalam talian yang mudah diperolehi.

Menurut beliau, kebajikan pelajar dan kakitangan tidak diabaikan kerana PICOMS telah melaksanakan inisiatif Musaadah COVID-19 bagi membantu meringankan beban mereka yang mungkin terkesan dengan perlaksanaan PKP.

Di bawah program ini, pelajar menerima elaun sara diri bulanan, bantuan komputer riba, bantuan pengecualian bayaran asrama, perkhidmatan tele-kaunseling, makanan percuma (Foodbank) dan perkhidmatan bas.

Kakitangan PICOMS juga diberi pinjaman komputer, pinjaman peribadi dan elaun khas PKP.

Sebagai persiapan PDP dalam talian, PICOMS kata Prof Wan Azizi telah menjalankan kajian lebih awal dari segi gadget yang digunakan, peranti digital dan capaian internet bagi pelajar di kawasan masing-masing.

“Majoriti pelajar PICOMS tidak menghadapi masalah dari segi capaian internet di kediaman masing-masing semasa PKP dan mereka menggunakan kaedah dalam talian yang ‘real time’ seperti Google Classroom dan Google Meet,” katanya.

Bagi pelajar baru, PICOMS menaja RM30 untuk pembelian data manakala 25 laptop disediakan sebagai bantuan.

LANDSKAP PENDIDIKAN BARU NEGARA

“Sepanjang tempoh PKP, tiada seorang pun pekerja PICOMS dibuang kerja. Semua dibayar gaji manakala tiada pelajar yang tercicir semasa tempoh tersebut,” tegas Prof Wan Azizi.

Di samping itu, PICOMS telah mewujudkan jawatankuasa bagi memastikan Prosedur Operasi Standard (SOP) keselamatan dan penjarakan sosial dipatuhi.

Ia juga menghasilkan hand sanitiser, cecair nyahkuman dan topeng muka berjenama sendiri.

Menurut beliau, sambutan orang ramai terhadap PICOMS sebagai IPT pilihan amat membanggakan, terutama golongan belia dan ibu bapa yang semakin yakin dengan kemampuan kolej universiti ini dari segi tenaga pengajar, pengiktirafan serta kecemerlangan akademik.

Prof Wan Azizi berkata pandemik COVID-19 telah mengubah landskap pendidikan di seluruh dunia, termasuk Malaysia.

Terdapat kira-kira sejuta pelajar institusi pengajian tinggi (IPT) awam dan swasta di negara ini pada masa PKP.

Menurut beliau, kaedah pembelajaran dan pengajaran secara dalam talian diperkasakan manakala pelajar yang mahir diberi latihan melalui aplikasi Mobile Journalism (MoJo) secara bersemuka di studio PICOMS.

Seramai 3,000 pelajar dan 200 pensyarah PICOMS telah menjalani program dalam talian sejak tercetusnya penularan pandemik COVID-19.

PASARAN ANTARABANGSA

“Hikmah dari pandemik COVID-19 ini telah mengetengahkan PICOMS secara tidak langsung kepada pasaran antarabangsa melalui maklumat yang dimuatnaik secara digital,” katanya.

Sehingga kini, PICOMS telah menjalin kerjasama dengan institusi-institusi luar negara seperti Osaka Rojin Home di Osaka, Jepun dan melalui program German Professional Employment PICOMS di Jerman.

PICOMS menempa sejarah dengan memperolehi pengiktirafan bagi program Diploma Kesihatan dan Keselamatan Pekerjaan pada 10 Jun dari Institut Keselamatan & Kesihatan Pekerjaan (IOSH) United Kingdom, yang diiktiraf lebih 135 negara dengan keahlian melebihi 48,000 orang.

Beliau berkata PICOMS juga akan memperkasakan program tanggungjawab sosial universiti (USR) yang berkonsepkan wakaf untuk golongan B40 bagi mencapai status universiti wakaf dalam tempoh lima tahun.

Sementara itu, Prof Wan Azizi telah melancarkan 30 siri video pendidikan mengenai ‘Science is Islam’ melalui saluran YouTube drwandrazizi yang mempunyai pautan dari laman web PICOMS.

PEMBELAJARAN DALAM TALIAN

Sementara itu, Timbalan Naib Canselor (Akademik) PICOMS, Profesor Dr Mohd Nazil Salleh berkata pengambilan pelajar UA biasanya dilakukan Unit Pengambilan Universiti (UPU) pada September manakala di IPTS dilaksanakan pada April, Jun dan Julai.

Katanya di PICOMS juga pengambilan pelajar baharu diadakan tiga kali setahun.

“Bila tercetusnya wabak COVID-19, PICOMS yang berada di pertengahan semester sedang menghadapi peperiksaan akhir. Setiap program diubah hampir 100 peratus dalam talian,” katanya.

Selain pemasaran dan panggilan melalui telefon, Prof Nazil berkata PICOMS menggunakan kekuatannya dalam media sosial dengan menyediakan maklumat program melalui semua platform yang digemari anak muda sekarang.

“Sebelum pandemik COVID-19, hanya 20 peratus pengajian dilaksanakan secara dalam talian. Disebabkan COVID 19, hampir 100 peratus program dijalankan secara dalam talian. Program yang memerlukan kemahiran jururawat menggunakan peralatan khas misalnya, kita tangguhkan dahulu,” katanya.

Setakat ini, pelajar sesi baru sedang mengikuti sesi pengajian secara dalam talian.

Kelas masih berjalan secara ‘face-to-face’ (bersemuka) walaupun ia dilaksanakan secara maya, tegas beliau.

PEPERIKSAAN

“Pada dasarnya, kumpulan senior yang mengambil peperiksaan dalam talian pada 27 Mac lalu, merupakan program pilot (perintis) PICOMS.

“Semasa PKP, kita teruskan peperiksaan. Jika kertas peperiksaan itu memerlukan tempoh satu jam setengah untuk disiapkan, kami akan lambatkan kepada 1 jam 50 minit bagi memudahkan semua pelajar menjawab soalan secara dalam talian,” kata Prof Nazil.

“Setiap pelajar tidak akan menerima soalan yang sama kerana soalan diberikan secara rambang. Bagi soalan esei, setiap pelajar perlu menyiapkan tugasan dalam masa 15 minit.

“Mereka perlu screenshot dan hantar tugasan masing-masing dalam masa yang ditetapkan dan ia berkonsepkan Open Book,” katanya.

Prof Nazil berkata setakat ini, sebahagian besar pelajar tahun dua dan tiga sudah pun menerima keputusan peperiksaan masing-masing dan telah memasuki semester baru.

Keputusan peperiksaan tersebut diperolehi dalam masa seminggu.

“Bagi pelajar yang akan menjalani praktikal, kami sediakan SOP dan penjadualan. Mereka perlu lapor mengikut jadual.

“Kita tak mahu semua pelajar berada pada satu masa menyebabkan kesesakan dan tidak mengamalkan penjarakan sosial. Yang akan berada di makmal, kita sediakan nama masing-masing di setiap tempat,” tegas beliau.

KEMBALI KE KAMPUS

Prof Nazil berkata PICOMS telah menyediakan garis panduan untuk kemasukan pelajar ke kampus tidak lama lagi.

Pelajar baru ambilan April akan kembali ke kampus pada 6 Julai dan akan meneruskan kuliah selama 7 minggu.

Menurut beliau, kumpulan pertama 9 pelajar akan menjalani program pengurusan di sektor swasta; kumpulan kedua dibenarkan kembali ke kampus dua hari sebelum memulakan praktikal di hospital pada 1 Julai manakala pelajar tahun akhir telah kembali ke kampus pada 15 Jun.

Bagi kursus fisioterapi misalnya, pelajar hanya menggunakan kaedah simulasi di rumah dengan menggunakan adik beradik masing-masing sebagai model untuk rawatan pemulihan pesakit semasa PKP.

Sesi praktikal hanya dilakukan apabila mereka kembali ke kampus. — AlHijrah Online


TRAGEDI KEPALA AIR: BOMBA JUMPA BEG, TANDA NAMA ‘FATIN’

KUALA TERENGGANU: Sebuah beg sandang jenama Gregory berisi wang dan dokumen penting dipercayai milik Karim Abdullah, 39, mangsa tragedi kepala air Jeram Air Putih, Kemaman ditemukan pasukan pencarian, semalam.

Ketua Polis Daerah Kemaman Supt Hanyan Ramlan berkata turut ditemukan dalam beg sandang hitam itu ialah tanda nama “Fatin” dipercayai milik Putri Nor Fatin Karim, 14, iaitu satu-satunya mangsa yang masih hilang, selain wang tunai sebanyak RM1,279, kad perkahwinan, jam tangan, telefon bimbit dan seutas kalung.

Beliau berkata beg itu ditemukan di tebing pasir pada jarak dua kilometer dari lokasi kejadian pada 12 tengah hari semalam.

“Hasil pemeriksaan mendapati terdapat satu beg duit di dalamnya jenama Michael Kors berwarna hitam yang mengandungi pelbagai dokumen peribadi dan barangan berharga milik mangsa, antaranya kad pengenalan dan MyKid (anak-anak) dan beberapa keping kad bank,” katanya dalam kenyataan.

Katanya barangan itu akan diserahkan kepada waris mangsa dalam masa terdekat.

Pada 1 Julai lepas, Karim dan isterinya, Azizah Eiyi, 40, serta tujuh anak mereka dari Felda Lepar Hilir 3, Kuantan, Pahang pergi berkelah ke jeram berkenaan yang turut disertai Muhammad Fikri Saliman, 24, dari Batu Pahat, Johor.

Kesemua mereka dipercayai dihanyutkan arus deras kepala air dan operasi mencari dan menyelamat (SAR) dimulakan polis keesokkan harinya selepas penemuan mayat Azizah yang terapung dibawa arus sungai sejauh 24 km dari lokasi kejadian dan anaknya, Muhammad Zulqarnain Haikal Karim, 11, dua km dari lokasi kejadian.

Setelah seminggu pencarian, sembilan mayat ditemukan dan telah selamat dikebumikan, namun Putri Nor Fatin masih belum dikesan hingga kini.

Operasi SAR diteruskan dengan skala lebih kecil dan secara pemantauan harian oleh Balai Bomba dan Penyelamat (BBP) Cheneh dan BBP Chukai serta agensi penyelamat yang lain. — AlHijrah Online


TBS TUMPU PEMILIKAN UMMAH, SASAR MILIKI UNIVERSITI & HOSPITAL WAKAF

KUALA LUMPUR: Tabung Baitulmal Sarawak (TBS) yang membantu lebih 100,000 asnaf bukan hanya institusi zakat yang menjaga kebajikan umat Islam, tetapi turut menumpukan kepada pemilikan ummah.

Pengurus Besar TBS, Datu Abg Mohd Shibli Abg Mohd Nailie berkata pemilikan ummah itu antara lain dilakukan dengan pemilikan hartanah oleh institusi zakat itu yang akan memberi manfaat jangka panjang kepada umat Islam.

Katanya, TBS juga secara umumnya menggunakan tiga pendekatan utama melalui program pendidikan, kebajikan dan pemerkasaan institusi-institusi Islam.

“TBS ada tiga pendekatan utama, pertama; program pendidikan iaitu jalan terbaik untuk seseorang individu keluar daripada kemiskinan dan kitaran ganas; kedua, kebajikan untuk membantu ummah dan ketiga; membantu institusi-institusi Islam seperi masjid, surau, NGO (badan bukan kerajaan) berkaitan dan institusi-institusi lain.

“Melalui internally generated fund pula kita buat pemilikan ummah, misalnya pemilikan hartanah (seperti hospital dan universiti) untuk persiapan masa akan datang,” katanya kepada AlHijrah Online di Kompleks Pusat Islam baru-baru ini.

Pengurus Besar TBS itu bersiaran secara langsung di TV AlHijrah melalui slot program Assalamualaikum diterajui pengacara Ardi Herman Mardzi dan Zaiton Khalid bagi menghebahkan kepada umum mengenai fungsi dan peranan institusi zakat terbabit.

Mengulas lanjut mengenai pemilikan ummah, Datu Abg Mohd Shibli berkata, melalui konsep terbabit, TBS boleh diibaratkan sebagai individu yang akan membantu golongan susah, mengajak mereka yang berkemampuan untuk membantu dan menghidupkan masyarakat dengan pemilikan hartanah.

“Ini akan menghidupkan konsep wakaf. Nama insitusi akan kekal dan bila kita dapat duit daripada umum, bakinya kita simpan untuk digunakan di masa akan datang.

“Itulah kitarannya, kita kutip (zakat, sedekah dan wakaf), ada lebihan kita simpan dan agihkan,” katanya.

Penerima bantuan TBS haruslah tergolong dalam
kelompok lapan asnaf iaitu fakir, miskin, Amil, Mualaf, Riqab, Gharimin,
Fisabilillah dan Ibnu Sabil.

“Bagaimanapun, secara umumnya bantuan TBS dibahagikan kepada tiga pendekatan program pendidikan, kebajikan dan pemerkasaan institusi-institusi berkaitan,” jelas Datu Abg Mohd Shibli.

Ditanya mengenai plan jangka panjang TBS, beliau berkata, pihaknya akan menumpukan kepada aspek bantuan kesihatan, pendidikan, pemerkasaan ekonomi dan jaminan makanan (food safety).

“Empat ini adalah keperluan asas sampai bila-bila. Di masa akan datang, kos kesihatan akan menjadi mahal sekali dan begitu juga isu food scarcity (kekurangan makanan). Ini halatuju kita, suatu masa nanti  mempunyai kilang, universiti dan hospital,” katanya menegaskan tumpuan ketika ini adalah mewujudkan aset wakaf yang lestari dan produktif.

Dalam usaha mendekati masyarakat, Datu Abg Mohd Shibli berkata, TBS turut melancarkan aplikasi “Jejak Asnaf” bagi membolehkan masyarakat Islam di Sarawak membuat aduan secara terus kepada institusi itu untuk tindakan lanjut.

“Kita banyak terima aduan. Dulunya kita ada direktori kebajikan seperti Yellow Pages tetapi sekarang semua orang ada smartphone.

“Melalui aplikasi Jejak Asnaf yang boleh dimuat turun secara percuma, kita akan meneliti semua aduan dibuat dengan KPI (tindakan) dalam masa tiga hari,” katanya.

Beliau menjelaskan aplikasi itu menerima
sambutan menggalakkan dalam kalangan mereka berumur antara 20 hingga 50 tahun.

“Daripada aduan diterima, kita dapati 60 peratus adalah kes sah dan dibantu dengan segera. Apa yang penting, melalui aplikasi Jejak Asnaf kita mendidik masyarakat menggunakannya tanpa perlu viralkan isu di media sosial,” kata Datu Abg Mohd Shibli mengakhiri sesi temubual kami.

Bermula sebagai Tabung Zakat dan Fitrah pada 1966, institusi terbabit telah dijenamakan kepada Tabung Baitulmal Sarawak pada 1985 sebelum melalui penyusunan semula pengurusannya pada 15 Disember 1998 dengan diketuai Pengurus Besar. – AlHijrah Online/ Syed Azwan Syed Ali


COVID-19: 287 KES BAHARU, CIPTA REKOD KES HARIAN TERTINGGI

PUTRAJAYA: Dalam tempoh 24 jam sebanyak 287 kes baharu COVID-19 telah dikesan menjadikan jumlah kes harian tertinggi pernah dicatat sejak mulanya pandemik itu di Malaysia.

Ketua Pengarah Kesihatan, Tan Sri Dr Noor Hisham Abdullah berkata, jumlah kes itu hanya untuk penularan tempatan sahaja, dan menjadikan kes terkumpul sebanyak 11,771 dengan kes aktif sebanyak 1,540 kes.

“Trend peningkatan ini yang Kementerian Kesihatan (KKM) khuatiri dan diperingatkan hampir setiap hari kepada semua pihak, kerana perkara itu sememangnya selari dengan trend peningkatan jumlah kes dan kematian COVID-19 yang dilihat di seluruh dunia,” katanya pada sidang media perkembangan COVID-19 hari ini.

Tiada kematian baharu akibat COVID-19 dilaporkan untuk hari ini dan jumlah kumulatif kes kematian kekal 136 kes.

Beliau berkata 20 daripada kes baharu hari ini adalah individu yang pulang dari Sabah, menjadikan jumlah kes yang dilaporkan mempunyai sejarah perjalanan ke Sabah sejak 20 Sept lepas sebanyak 139 kes.

Dr Noor Hisham berkata, terdapat dua kluster baharu dikesan di Selangor, iaitu Kluster Seri Anggerik dan Kluster Seri Setia.

Dalam pada itu sebanyak 81 kes pulih COVID-19 direkodkan, menjadikan jumlah kumulatif kes pulih sebanyak 10,095 kes. —AlHijrah Online


Warga Malaysia ditahan: Wakil kita berangkat ke Kemboja

KUALA LUMPUR – Ahli Parlimen Julau, Larry Sng Wei Shien bersama
sekumpulan wakil media dan wakil keluarga berlepas ke Kemboja dari
Lapangan Terbang Antarabangsa Kuala Lumpur 2 (klia2) pagi ini bagi
melawat 47 rakyat Malaysia yang ditahan di negara itu sejak 11 Disember
lepas.

Sng berkata sebaik tiba di Lapangan Terbang Antarabangsa Siem Reap, rombongan yang turut disertai seorang  pegawai perubatan akan menempuh perjalanan darat selama 2 jam menuju ke  penjara yang terletak di bandar Poi Pet, lapor Sinar Online yang memetik Bernama.

“Saya dimaklumkan wakil
kedutaan akan membantu rombongan untuk mendapatkan pelepasan daripada
pihak Penjara Provinsi Banteay Meanchey bagi melawat kesemua 47 tahanan
berkenaan,” katanya kepada Bernama News Channel di sini, hari ini.

Mengenai perancangan lawatan dua hari satu malam itu, Sng berkata
beliau akan mengumpul sebanyak mungkin maklumat kes yang dihadapi
belia-belia berusia 18 hingga 21 tahun itu.

“Saya ingin melihat  sendiri keadaan mereka dan mendapatkan gambaran jelas terhadap situasi  yang dihadapi kesemua mangsa. Kehadiran saya ke penjara bagi membantu anggota keluarga mendapatkan maklumat dengan segera tentang keadaan anak-anak yang mereka syaki dianiaya sindiket,” katanya.

Menurut beliau, proses membawa  pulang mereka mungkin mengambil masa kerana tertakluk kepada  undang-undang Kemboja. Bagaimanapun keadilan harus diberikan kepada 47 tahanan ini untuk membela diri jika benar mereka dianiaya pihak tidak  bertanggungjawab.

Khamis lepas, Sng dalam satu sidang media
mendedahkan 47 rakyat Malaysia dipercayai menjadi mangsa sindiket
pemerdagangan manusia ditahan di sebuah penjara di negara terbabit.

Menurutnya,  mereka ditahan tanpa dibicarakan di mahkamah selain penahanan tidak  dimaklumkan kepada Kedutaan Malaysia di sana.


POLIS SIASAT TERPERINCI KES TIGA REMAJA MAUT BERMOTOSIKAL

ISKANDAR PUTERI: Polis akan melakukan siasatan terperinci kes tiga remaja maut dalam kemalangan membabitkan tiga motosikal dua hari lepas di Taman Kota Masai, Pasir Gudan, di sini.

Ketua Polis Johor Datuk Kamarul Zaman Mamat berkata siasatan dilakukan demi memastikan keadilan kepada pihak terlibat selepas ada ahli keluarga mangsa mendakwa insiden itu tidak melibatkan perlumbaan haram.

“Kes tiga remaja meninggal, kami akan siasat sebab ada keluarga beritahu anak dia bukan lumba haram..kami akan siasat demi keadilan.

“Kawasan itu memang satu daripada kawasan (hot spot) yang digunakan (untuk berlumba), jalan itu tidak ada halangan dan sebagainya. Tetapi untuk kes ini, kami akan siasat lebih terperinci, saya harap keluarga  bersabar,” katanya pada sidang media selepas Majlis Pemakaian Pangkat dan Serah Terima Tugas Ketua Polis Daerah Iskandar Puteri yang baharu, di sini hari ini.

Beliau berkata demikian ketika diminta mengulas mengenai perkembangan kes tiga penunggang motosikal berusia 15 hingga 16 tahun yang maut dalam kemalangan dipercayai berlumba sesama sendiri, manakala seorang lagi remaja berusia 17 tahun, mengalami kecederaan parah dalam insiden pada 10.30 malam, Jumaat (22 April).

Sementara itu, Kamarul Zaman berkata hanya 10 peratus daripada 10,000 pegawai dan anggota polis di Johor dibenarkan bercuti sempena Aidilfitri.

Beliau berkata ia bagi memastikan penugasan Op Selamat yang bermula pada 28 April ini berjalan lancar.

Kamarul Zaman berkata penugasan Op Selamat antaranya akan memfokuskan pemantauan di kawasan kediaman, kawalan trafik di kawasan tumpuan seperti pusat beli-belah serta lebuh raya dan kawasan bandar, bagi mengelakkan kesesakan sekali gus memastikan orang ramai mematuhi peraturan jalan raya. –AlHijrah Online


NAHAS SEGAMAT: REMAJA 15 TAHUN MASIH DIRAWAT DI ICU

SEGAMAT: Remaja lelaki yang terlibat dalam kemalangan jalan raya yang mengorbankan enam ahli keluarganya di Kilometer 5, Jalan Segamat-Kuantan, semalam, masih dirawat di Unit Rawatan Rapi (ICU), Hospital Segamat, di sini.

Pengerusi Jawatankuasa Kesihatan dan Perpaduan Negeri Johor Ling Tian Soon turut menafikan laporan sebuah akhbar yang mangsa, Abdullah Amir Ruddin, 15, telah meninggal dunia, petang tadi.

Beliau berkata mangsa berkenaan masih berada dalam rawatan, namun dia kini ditidurkan.

“Anak remaja ini masih lagi di ICU Hospital Segamat. Mangsa mengalami kecederaan yang teruk dan ditidurkan.

“Dalam masa yang sama, saya pohon supaya tidak menyebarkan apa-apa maklumat yang belum dikenal pasti atau gambar mengenai kes atau mangsa tersebut kerana ia akan menyedihkan keluarga mangsa,” katanya ketika dihubungi Bernama, hari ini.

Terdahulu, kemalangan berkenaan telah mengorbankan bapa dan ibu mangsa iaitu Amir Ruddin Ismail, 46, dan Norahimah Noor Muhammad, 43.

Turut maut empat lagi adik-beradik mangsa, Fatimatulzahrah, 17, Seri Khadijah Aqilah, 13, Rufaidatul Asyariyah, 10, dan Muhammad Assyakrawi, 5, setelah kereta Perodua Alza yang mereka naiki bertembung dengan sebuah lori.—AlHijrah Online


PERUNTUKAN LEBIH RM103.86 JUTA UNTUK IMAM, BILAL DAN GURU AGAMA DI KELANTAN

KOTA BHARU: Kerajaan Persekutuan menyediakan peruntukan berjumlah kewangan RM103.86 juta khusus kepada Imam, Bilal, Siak, Guru Takmir dan Guru Kelas Agama dan Fardu Ain (KAFA) di Kelantan tahun ini.

Perdana Menteri Datuk Seri Anwar Ibrahim berkata peruntukan itu membabitkan Imam seramai 1,170 orang dengan jumlah peruntukan RM11.9 juta dan elaun Guru Takmir seramai 341 orang dengan jumlah sebanyak RM3.68 juta.

“Bayaran khas sebanyak RM600 secara ‘one-off‘ diteruskan pada tahun ini kepada Imam, Bilal, Siak dan Guru Takmir di Kelantan membabitkan seramai 2,605 penerima dengan peruntukan sebanyak RM1.56 juta.

“Manakala jumlah peruntukan elaun guru KAFA pula adalah sebanyak RM82.79 juta yang melibatkan seramai 5,470 orang,” katanya ketika berucap pada Program Madani Ulama’ dan Umara’ Peringkat Negeri Kelantan 2023 di Kompleks Islam Jubli Perak Sultan Ismail Petra, Panji, di sini hari ini.

Turut hadir Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar, Yang Dipertua Majlis Agama Islam dan Adat Istiadat Melayu Kelantan (MAIK) Tengku Tan Sri Mohamad Rizam Tengku Abdul Aziz dan Mufti Kelantan Datuk Mohamad Shukri Mohamad.

Mengulas lanjut, Anwar berkata caruman kerajaan sebanyak RM232.80 seorang bagi Pakej Program Perlindungan di bawah Skim Pekerjaan Sendiri (SPS Lindung) Pertubuhan Keselamatan Sosial (PERKESO) juga diteruskan tahun ini kepada Imam, Bilal, Siak dan Guru Takmir di Kelantan membabitkan seramai 2,605 orang dengan jumlah peruntukan RM606,444 setahun.

“Kerajaan juga secara jelas mahukan agensi Islam menjadi contoh terbaik dalam kecekapan pengurusan dan tata kelola. Ini adalah cabaran yang mesti kita sahut bersama samada di peringkat persekutuan termasuk juga di peringkat negeri-negeri.

“Umpamanya dalam aspek pengurusan kewangan serta tata kelola pentadbiran hal ehwal Islam yang berintegriti perlu dititikberatkan oleh kita semua. Kita tidak mahu terlibat dalam sebarang salah laku,” katanya.

Beliau berkata kerajaan juga melalui Yayasan Taqwa (MAIWP) telah menyalurkan Sumbangan Bantuan Musibah Negeri Kelantan yang mana sehingga kini  sumbangan bantuan itu adalah sebanyak RM2.65 juta.

“Bagi bantuan bina baharu rumah kediaman sebanyak RM829,225, bantuan bagi baik pulih rumah kediaman sebanyak RM1.53 juta, bantuan baik pulih masjid dan surau RM278,700 dan baik pulih institusi pendidikan pula RM10,000,” katanya.–AlHijrah Online


PENSYARAH PERLEKEH PELAJAR B40 BERDEPAN TINDAKAN – UITM

SHAH ALAM: Universiti Teknologi MARA (UiTM) akan mengambil tindakan sewajarnya terhadap pensyarah yang telah memperkelehkan seorang mahasiswa dari golongan B40 kerana tidak mempunyai komputer riba semasa sesi kelas dalam talian.

Naib Canselor UiTM Prof Datuk Dr Roziah Mohd Janor berkata pihaknya telah meneliti isu tersebut dan tindakan akan dibuat.

“Saya difahamkan kejadian tersebut berlaku pada semester lalu namun ianya ditularkan semalam. Isu ini mesti ada perancangan kenapa ia baru dimuat naik semalam.

“Bagaimanapun pihak kami telahpun mengambil tindakan terhadap isu tersebut,” katanya dalam video yang dimuat naik di YouTube UiTM.

Menurut Roziah, pensyarah yang tular itu berkhidmat sebagai kakitangan kontrak di UiTM cawangan Seri Iskandar, Perak yang mengajar di Fakulti Seni Bina, Perancangan dan Ukur (FSPU).

“Dia dah bersara sebagai pensyarah biasa, tapi pada semester lepas dia merupakan pensyarah kontrak,” katanya.

Sementara itu dalam satu kenyataan media, UiTM menyatakan universiti itu amat prihatin dengan keperluan para pelajar terutamanya dalam pembelajaran norma baharu.

Roziah juga menyeru agar para pelajar yang berhadapan sebarang masalah untuk berhubung dengan pihak fakulti dan universiti bagi mendapatkan khidmat nasihat dan bantuan sewajarnya bagi melancarkan proses pembelajaran.—AlHijrah Online


BERSANGKA BAIK IBU BAPA HANTAR ANAK KE PUSAT TAHFIZ: MUFTI KELANTAN

SHAH ALAM: Masyarakat perlu bersangka baik dengan tindakan segelintir ibu bapa menghantar anak mereka ke pusat tahfiz.

Mufti Kelantan, Datuk Mohamad Shukri Mohamad berkata, tanggapan ibu bapa yang menghantar anak-anak di pusat tahfiz sebagai eskapisme adalah tidak sepatutnya.

“Mungkin ibu bapa yang menghantar anak itu memang mahu anaknya mendapat pendidikan yang terbaik daripada segi kerohanian dan berjaya mendalami ilmu al-Quran.

“Saya juga melihat kesedaran ke arah mendidik anak-anak untuk mendapatkan pendidikan agama dalam kalangan masyarakat tinggi termasuk hantar anak-anak ke pusat tahfiz dari kecil lagi semata-mata untuk anaknya menghafaz al-Quran,” katanya.

Beliau mengulas kenyataan Menteri di Jabatan Perdana Menteri, Datuk Seri Dr Mujahid Yusof Rawa yang menegaskan bahawa ada ibu bapa salah faham dengan konsep pusat tahfiz, seolah-olah menjadikannya sebagai pusat pembuangan.

Mohamad Shukri berkata, beliau tidak nampak pusat tahfiz sebagai tempat ‘pembuangan’ sebaliknya niat baik ibu bapa perlu dihargai.

“Jika kita melihat pusat tahfiz sebagai tempat ‘pembuangan’ bermaksud melihatnya secara negatif dan dengan apa yang berlaku kita tidak seharusnya membuat tanggapan secara menyeluruh,” katanya.

Beliau turut menasihatkan ibu bapa berhati-hati memilih pusat tahfiz yang benar-benar ada kawalan, berdisiplin dan berkualiti. — SINAR HARIAN


TAMBANG PERCUMA MRT LALUAN PUTRAJAYA SEHINGGA 31 MAC – ANWAR

KUALA LUMPUR: Perdana Menteri Datuk Seri Anwar Ibrahim hari ini mengumumkan pemberian tambang percuma bagi pengguna perkhidmatan Transit Aliran Massa (MRT) Laluan Putrajaya, bermula hari ini sehingga 31 Mac.

Beliau berkata tambang percuma itu termasuk bas perantara meliputi MRT Laluan Putrajaya dari Kwasa Damansara sehingga ke Putrajaya Sentral.

“Dan kerana kejayaan MRT Corp dan pelaksanaan MRT ini, saya bersetuju mulai hari ini jam 3 petang, kita tidak akan kenakan bayaran bagi yang menggunakan sehingga 31 Mac,” katanya dalam ucapan ketika Majlis Pelancaran MRT Laluan Putrajaya Fasa Dua di Depoh MRT Serdang di sini hari ini.

Turut hadir Menteri Pengangkutan Anthony Loke, Menteri Dalam Negeri Datuk Seri Saifuddin Nasution Ismail, Menteri Pembangunan Kerajaan Tempatan, Nga Kor Ming dan Menteri Besar Selangor Datuk Seri Amirudin Shari.

Dengan laluan sepanjang 40.2 kilometer (km) dari Kampung Batu ke Putrajaya Sentral, operasi Fasa Dua yang akan mula beroperasi jam 3 petang hari ini, melibatkan beberapa lokasi atau stesen hot spot antaranya Sungai Besi, Chan Sow Lin dan Ampang Park, yang merupakan tempat tumpuan warga kota yang bekerja.

Ia turut melibatkan laluan dengan perkhidmatan stesen pertukaran antara laluan transit aliran ringan (LRT) Kelana Jaya, MRT Kajang dan monorel.

MRT Putrajaya secara keseluruhannya melibatkan laluan sepanjang 57.7km dari Kwasa Damansara ke Putrajaya Sentral, dengan 36 stesen termasuk sembilan stesen bawah tanah dan 49 set tren.

Sebelum ini, MRT Laluan Putrajaya Fasa Satu melibatkan perjalanan dari Kwasa Damansara hingga Kampung Batu, telah dibuka untuk pengguna pada 16 Jun lepas. –AlHijrah Online


PERSONA NON GRATA AKAN DIISYTIHAR, BAGI PENJENAYAH WARGA ASING

KUALA LUMPUR: Warga asing yang didapati terlibat dan disabitkan dengan kesalahan membabitkan kegiatan jenayah, akan diisytiharkan sebagai ‘persona non grata’.

Ketua Pengarah Jabatan Imigresen, Datuk Khairul Dzaimee Daud berkata, warga asing yang terlibat akan disenaraikan selepas mereka menjalani hukuman dan akan diusir dari negara ini.

“Selepas mereka menjalani hukuman penjara akibat kesalahan jenayah, mereka akan diusir dan disenaraikan sebagai imigran larangan daripada memasuki Malaysia.

“Itulah keputusannya untuk semua warga asing yang melakukan kesalahan di bawah Akta Imigresen (1959) tanpa mengira jenis pas yang dimiliki,” katanya.

Persona non grata adalah orang yang tidak dapat diterima oleh sesebuah negara selama-lamanya setelah didapati bersalah melakukan kesalahan (jenayah) yang tidak dapat dimaafkan (berat) semasa dia berada di sesebuah negara.

Ketua Polis Negara Tan Sri Abdul Hamid Bador turut bersama dengan langkah yang diambil oleh Ketua Pengarah Jabatan Imigresen itu, setelah berbincang mengenai perkara ini.

Beliau berkata langkah mengisytiharkan penjenayah warga asing sebagai persona non grata merupakan antara cara yang berkesan bagi mengekang kegiatan jenayah terutama sindiket Macau Scam.

“Sindiket Macau Scam di negara ini semakin berleluasa dengan ramai mangsa tertipu melibatkan kerugian jutaan ringgit yang dilakukan warga China,” katanya.

Abdul Hamid berkata warga China paling takut disenarai hitam dan dilarang memasuki Malaysia kerana mereka bukan sahaja tidak boleh melakukan kegiatan jenayah malah bakal berdepan hukuman berat di negara asal.—AlHijrah Online


54 TERBUNUH DALAM SERANGAN MILITAN DI POS TENTERA MALI

BAMAKO: Sekurang-kurangnya 53 anggota tentera dan seorang orang
awam terbunuh dalam serangan militan ke atas pos tentera  di utara Mali semalam.

Agensi berita Reuters yang memetik jurucakap kerajaan melaporkan serangan itu antara insiden serangan terburuk ke atas tentera negara Afrika Barat itu.

“Pasukan bantuan menemui 54 mayat, termasuk seorang orang awam, 10 mangsa terselamat dan kesan kemusnahan. Situasi kini dalam kawalan,” kata jurucakap kerajaan, Yaya Sangare dalam ciapan Twitter awal hari ini.

Pihak berkuasa pertama kali melaporkan serangan oleh kumpulan bersenjata
di pos tentera di Indelimane di wilayah Menaka itu pada Jumaat dengan jangkaan angka
kematian lebih rendah.

Beroperasi dari kubu kuat di Mali, kumpulan militan yang ada kaitan dengan al-Qaeda dan Daesh meluaskan pengaruhnya merentasi Sahel, sekali gus menyebabkan kestidakstabilan di Niger dan Burkina Faso.

Seramai 38 tentera Mali terbunuh pada 30 September lalu dalam serangan diselaraskan ke atas dua pangkalan tentera di Mali, yang terlepas daripada kawalan kerajaan sekalipun dengan kehadiran tentera Perancis dan pasukan keselamatan antarabangsa lain. – Terjemahan AlHijrah Online


MANGSA BANJIR DI IPOH MENINGKAT KEPADA 93 ORANG

IPOH: Mangsa banjir kilat di Rancangan Perkampungan Tersusun (RPT) Chepor di sini, meningkat kepada 93 orang setakat 8 pagi hari ini berbanding 55 orang yang direkodkan malam semalam.

Jurucakap Jabatan Bomba dan Penyelamat Perak berkata pihaknya menerima panggilan mengenai banjir akibat hujan lebat itu pada pukul 10.05 malam.

“Sebanyak 33 keluarga terpaksa dipindahkan ke Pusat Pemindahan Sementara (PPS) di Sekolah Kebangsaan Sri Klebang iaitu kira-kira dua kilometer dari lokasi banjir dan paras air semasa adalah kira-kira setengah meter,” katanya dalam kenyataan.

Beliau berkata pihak bomba sedang memantau lokasi terbabit dan kawasan Ulu Chepor yang turut dinaiki air.

Semalam, hujan lebat yang berterusan sejak petang hingga tengah malam menyebabkan beberapa kawasan dilanda banjir kilat.-AlHijrah Online


PENDAKWAH GALAS AMANAH AGAMA, SILAP LANGKAH CETUS FITNAH

KUALA LUMPUR: Tugas pendakwah dalam memberi pengisian dakwah dan motivasi kepada masyarakat amat besar, malah memikul tanggungjawab dan amanah agama.

Menteri di Jabatan Perdana Menteri (Agama), Datuk Idris Ahmad berkata, sekiranya seseorang pendakwah tersilap langkah, ia mampu mencetuskan fitnah yang besar.

Justeru, semangat ukhuwah dan saling menasihati amat penting dalam menjaga diri masing-masing.

“Saya memberi beberapa nasihat kepada pendakwah muda ini. Pertama, sentiasa membina kekuatan ilmu. Jangan berhenti belajar.

“Kedua, sentiasa memantapkan diri dengan pengisian ruhiyyah. Bacaan Al-Quran, zikir Al-Mathurat jangan diabai. Ia sumber kekuatan dalaman.

“Ketiga, sentiasa bersahabat dengan agensi agama seperti Jabatan Kemajuan Islam Malaysia – JAKIM , Jabatan Agama Islam dan Jabatan Mufti,” katanya dalam satu hantaran di Facebook.

Tambah Idris, beliau telah meminta JAKIM untuk mengadakan program khusus bersama pendakwah muda seperti Usrah Bulanan yang boleh menjadi medan tarbiah kepada semua.

Terdahulu, beliau hadir dalam sesi ramah mesra bersama para pendakwah muda yang lahir daripada program realiti di Pejabat Menteri Hal Ehwal Agama.-AlHijrah Online


LAPAN JEMAAH PAKISTAN MAUT DALAM KEBAKARAN HOTEL DI MAKKAH

NEW DELHI: Sekurang-kurangnya lapan jemaah umrah dari Pakistan terbunuh dalam kebakaran hotel di Makkah.

“Kami menerima laporan mengenai lapan kematian dan enam lagi warga Pakistan cedera dalam kejadian itu. Kedutaan kami di Jeddah sedang berhubung dengan pihak berkuasa tempatan untuk memberikan bantuan kepada mangsa dan keluarga mereka,” lapor Associated Press of Pakistan (APP) memetik jurucakap kementerian luar pada Jumaat.

Menurut laporan media Pakistan pada Sabtu, mangsa berasal dari wilayah Punjab.

Kebakaran itu berlaku di tingkat tiga hotel yang terletak di Jalan Ibrahim Al Khalil.

Jemaah dari negara lain turut menginap di hotel itu.–AlHijrah Online


KANADA LARANG TIKTOK DALAM KESEMUA PERANTI KERAJAAN

TRENTON, KANADA: Kanada mengharamkan TikTok dalam semua peranti kerajaan atas sebab keselamatan, dan ia mungkin menandakan permulaan tindakan lanjut terhadap aplikasi itu, kata Perdana Menteri Justin Trudeau pada Isnin.

“Ini mungkin langkah pertama, mungkin satu-satunya langkah yang perlu kami ambil, dengan setiap tindakan yang kami buat bertujuan memastikan keselamatan warga Kanada,” kata Trudeau kepada pemberita sejurus selepas larangan itu diumumkan, lapor Agensi Anadolu (AA).

“Kami memandang serius kebebasan bersuara, kebebasan warga Kanada mengikut kehendak mereka ketika dalam talian. Namun, kerajaan mempunyai prinsip yang sangat penting dalam perlindungan data, perlindungan keselamatan dan keselamatan warga Kanada yang akan sentiasa kami pertingkat,” katanya.

Global Affairs Canada menghantar e-mel menasihati pekerjanya bahawa aplikasi platform perkongsian video itu kini diharamkan susulan semakan oleh ketua pegawai maklumat negara itu.

Larangan itu berkuat kuasa pada Selasa.

Kebimbangan terhadap aplikasi Tik Tok timbul apabila firma induk TikTok milik syarikat teknologi ByteDance Beijing, membenarkan kerajaan China mengakses maklumat peribadi pengguna TikTok.

Tindalkan itu diambil susulan siasatan ke atas TikTok yang diumumkan oleh kerajaan minggu lalu yang mendapati aplikasi itu menunjukkan tahap risiko terhadap privasi dan keselamatan yang tidak boleh diterima, kata Mona Fortier, presiden lembaga perbendaharaan dalam satu kenyataan.

Beliau berkata sehingga kini tiada bukti bahawa maklumat kerajaan telah dikompromi.

Tindakan oleh kerajaan Kanada itu selari dengan tindakan beberapa kerajaan lain. Suruhanjaya Eropah dan Majlis Eropah melarang aplikasi itu dan majoriti pekerja persekutuan Amerika Syarikat (AS) juga dilarang menggunakan aplikasi itu dalam telefon kerajaan.

Kongres AS sedang mengkaji undang-undang yang akan mengharamkan TikTok di seluruh negara.–AlHijrah Online


TV ALHIJRAH CAPAI 21.5 JUTA PENONTON KETIKA RAMADAN

KUALA LUMPUR: Stesen televisyen Islam utama negara, TV AlHijrah berjaya meraih jumlah penonton yang memberangsangkan apabila mencapai 21.5 juta penonton sepanjang bulan Ramadan tahun ini.

Daripada jumlah tersebut 6.5 juta merupakan penonton platform televisyen manakala 15 juta penonton lagi menggunakan platform digital.

Ketua Pegawai Eksekutif TV AlHijrah Namanzee Harris menzahirkan ucapan penghargaan kepada penonton TV AlHijrah dan bertekad untuk terus menampilkan alternatif hiburan Islamik yang mendidik jiwa.

“TV AlHijrah akan terus menampilkan alternatif hiburan Islamik yang mendidik jiwa dan memperkukuhkan iman dengan pelbagai rancangan yang bermanfaat.

“Sebagai sebuah saluran televisyen Islamik no 1, saya ingin melihat TV AlHijrah terus berkembang sebagai sebuah stesen televisyen yang ada kedudukan tersendiri dalam masyarakat.

“Kami amat hargai dan akan terus berusaha menyajikan rancangan yang terbaik untuk semua,” kata Namanzee.

Jumlah tontonan Syawal ketika ini merekodkan 10.8 juta penonton dengan 4.3 juta daripadanya penonton televisyen manakala 6.5 juta penonton digital. — AlHijrah Online


REZEKI ENAM SEKELUARGA TUNAI HAJI BERSAMA

KUALA LUMPUR: Seorang anak muda dan lima ahli keluarganya memperoleh rezeki yang diimpikan ramai apablia dapat bersama untuk menunaikan ibadah haji pada musim kali ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad yang berpeluang bertemu keluarga itu berkongsi perkara tersebut menerusi Facebooknya, hari ini.

“Alhamdulillah. Rezeki anak muda ini dapat menunaikan haji dengan keluarga tersayang kali ini, sebak saya rasa.

“Kalaulah mereka semua bersama di Arafah nanti, berwukuf, menadah tangan bersama, dan menunaikan semua rukun haji bersama, dan InsyaAllah mendapat haji yang mabrur bersama,” katanya.

Dalam pada itu, Idris turut mendoakan keluarga tersebut serta seluruh jemaah haji kali ini dipermudahkan urusan serta diberikan kesihatan yang terbaik.

Idris turut mengharapkan semua jemaah dapat melaksanakan cabaran-cabaran yang akan dilalui semasa melaksanakan ibadah haji pada tahun ini.

Seramai 291 bakal jemaah haji akan berlepas ke Tanah Suci menerusi penerbangan Saudia Airlines SV 5633 ke Jeddah pada 4.45 petang tadi, dari Lapangan Terbang Antarabangsa Kuala Lumpur (KLIA) dan dijangka tiba kira-kira 8.10 malam (waktu Arab Saudi).

Seramai 14,306 jemaah haji dari Malaysia dijadual mengerjakan Rukun Islam Kelima itu pada musim haji tahun ini, dengan dibantu 340 petugas TH.

Penerbangan bagi musim haji tahun ini merangkumi 48 penerbangan Malaysia Airlines dan Saudia Airlines bermula pada 4 Jun lepas dan penerbangan akhir dijadualkan pada 2 Julai ini.—AlHijrah Online


PEMERGIAN SYEKH ALI JABER KEHILANGAN BESAR DUNIA NUSANTARA – ZULKIFLI

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri merakamkan ucapan takziah kepada keluarga pendakwah terkenal Indonesia, Syekh Ali Jaber atau nama sebenarnya Ali Saleh Mohammed Ali Jaber yang meninggal dunia hari ini.

Pemergian Syekh Ali Jaber katanya satu kehilangan besar kepada dunia Nusantara.

“Takziah diucapkan kepada keluarga Syaikh Ali Saleh Mohammed Ali Jaber, ilmuan dan pendakwah terkenal Indonesia yang telah pergi meninggalkan kita hari ini.

“Saya tidak mengenali beliau secara peribadi, namun berdasarkan pengiktirafan ramai pihak kepada beliau jua siri pengajian ilmu beliau di media sosial, saya anggap beliau sebagai seorang ilmuan dan pendakwah yang soleh,” katanya Zulkifli menerusi hantaran di Facebook rasmi beliau.

Pendakwah bebas berketurunan Arab itu dilapor meninggal dunia pagi tadi ketika sedang menjalani rawatan COVID-19 di Rumah Sakit Yarsi, Jakarta.

Namun punca kematian pendakwah bebas berusia 44 tahun itu belum diketahui selepas ada laporan menyatakan Allahyarham negatif virus itu sebelum meninggal dunia. — AlHijrah Online


KEPUTUSAN AS IKTIRAF PENEMPATAN HARAM ISRAEL TIDAK MASUK AKAL: TUN M

KUALA LUMPUR: Perdana Menteri, Tun Dr Mahathir Mohamad berkata keputusan Amerika Syarikat (AS) ke atas status penempatan Israel di dalam wilayah Palestin adalah tidak masuk akal kerana seolah-olah mengizinkan rampasan tanah oleh sesebuah negara jiran.

Merujuk kepada laporan memetik Setiausaha Negara AS, Mike Pompeo, yang mengumumkan pentadbiran Donald Trump tidak menganggap penempatan Israel di Tebing Barat sebagai haram, Dr Mahathir berkata, tanggapan itu secara terang-terangan mengenepikan undang-undang antarabangsa dan resolusi-resolusi Pertubuhan Bangsa-Bangsa Bersatu (PBB).

“Kita tidak lagi selamat. Jika sesebuah negara mahu masuk ke negara kita dan membina penempatan, kini ia adalah sah dan dihalalkan. Kita tidak boleh buat apa-apa,” kata Dr Mahathir dalam kenyataannya di sini hari ini.

Beliau berkata pendirian pentadbiran Trump itu telah menyebabkan kemarahan di peringkat antarabangsa kerana bertentangan dengan keputusan Pentadbiran AS pada 1978 di mana penempatan itu adalah haram dan tidak selaras dengan undang-undang antarabangsa.

Dr Mahathir melahirkan perasaan bimbang kerana pengumuman itu dijangka menggalakkan lagi kekejaman tentera Israel yang ketika ini sedang ghairah melakukan pembunuhan dan serangan ganas ke atas Gaza di mana laporan-laporan menyatakan ramai kanak-kanak terkorban.

“Anda mengumumkan bahawa penempatan haram mereka adalah sah semasa mereka sedang melakukan keganasan di Gaza… tidakkah ini akan menggalakkan mereka untuk membunuh kanak-kanak dan orang awam dan mereka tidak akan dihukum?

“Sebaliknya mereka diberi ganjaran untuk membina penempatan di tanah penduduk yang telah mati mereka bunuh,” kata Dr Mahathir. — AlHijrah Online


TIDAK SALAH JIKA TIDAK PAKAI PENUTUP HIDUNG DAN MULUT DI TEMPAT AWAM

PUTRAJAYA: Menteri Kanan (Kluster Keselamatan) Datuk Seri Ismail Sabri Yaakob berkata tidak menjadi kesalahan bagi individu yang tidak memakai penutup hidung dan mulut di tempat awam sewaktu Perintah Kawalan Pergerakan (PKP) ketika ini.

Beliau berkata Kementerian Kesihatan telah pun memberi garis panduan dan selalu mengingatkan masyarakat bahawa hanya mereka yang bergejala COVID-19 sahaja perlu memakai penutup hidung dan mulut bagi mengelakkan berlakunya penularan.

“Yang tidak bergejala (dengan COVID-19) tidak perlu pakai. Kita tidak boleh hendak kuatkuasakan sesiapa yang tidak memakai topeng akan ditahan, ditangkap dan sebagainya. Dulu satu ketika, pengurus pasar raya atau pengawal keselamatan pasar raya, menahan individu kerana tidak pakai topeng hidung dan mulut dan akibatnya pelanggan tidak boleh beli barangan dan sebagainya.

“Ini melebihi dari peraturan dan akta yang dikeluarkan dan diguna pakai. Bagi kita, tidak menjadi kesalahan kalau tidak memakai penutup hidung dan mulut,” katanya kepada pemberita pada sidang media harian di sini, hari ini.

Beliau mengulas mengenai satu laporan bahawa ada individu yang ditahan polis kerana tidak memakai penutup hidung dan mulut sewaktu berada di sebuah pasaraya di Selangor dua hari lepas.

Sementara itu, Ismail Sabri sekali lagi mengingatkan bahawa tangkapan sepanjang PKP dibuat mengikut Akta 342 Pencegahan dan Pengawalan Penyakit Berjangkit 1988 dan akta-akta lain yang berkaitan termasuk Kanun Keseksaan.

“Semalam ada yang menulis mengatakan pihak polis tidak mempunyai kuasa untuk mengambil tindakan terhadap pesalah-pesalah ini dan polis tidak mempunyai kuasa untuk mengeluarkan waran dan sebagainya.

“Saya ingin memaklumkan bahawa tindakan polis adalah berdasarkan Akta 342 dan Seksyen 3 (1) Akta tersebut jelas menyatakan Menteri Kesihatan boleh melantik mana-mana orang yang sesuai menjadi pegawai diberi kuasa untuk menahan mereka yang ingkar PKP.

“Selain itu, Seksyen 3 (2) pula menyebut seseorang pegawai diberi kuasa untuk bertindak dalam bidang kuasa dan kewajipannya di bawah Akta ini, hendaklah disifatkan sebagai seorang penjawat awam mengikut pengertian Kanun Keseksaan,” katanya.

Jelasnya pegawai yang dilantik termasuklah polis, tentera dan Agensi Penguatkuasaan Maritim Malaysia (APMM) untuk melaksana akta tersebut dengan mengambil tindakan dan menjalankan tugas sewajarnya.

Ismail Sabri berkata polis telah menangkap 1,057 individu kerana ingkar PKP semalam.

“Ia merangkumi 906 individu yang direman dan 151 individu dijamin polis. Sebanyak 622 individu telah dituduh di mahkamah atas kesalahan mengingkari PKP,” katanya dan menambah jumlah tangkapan kumulatif ingkar PKP sehingga semalam sebanyak 12,074 individu.

Ismail Sabri berkata polis dan Angkatan Tentera Malaysia (ATM) telah mengadakan 813 sekatan jalan raya di seluruh negara dan melakukan pemeriksaan ke atas 557,699 kenderaan.

“Sebanyak 57,344 pemeriksaan mengejut telah diadakan di seluruh negara dengan sebanyak 5,220 premis telah diperiksa oleh pihak berkuasa,” katanya.

Dalam pada itu, Ismail Sabri berkata Kementerian Perumahan dan Kerajaan Tempatan (KPKT) telah melakukan 2,284 operasi sanitasi di 102 zon termasuk di 27 Zon Merah sejak 30 Mac lepas.

Beliau berkata antara kawasan yang disanitasi ialah 1,446 bangunan kerajaan, 860 tempat awam, 906 pusat perniagaan dan 168 pasar raya

“Untuk semalam, sebanyak 196 operasi sanitasi meliputi 70 zon di 14 negeri, termasuk 41 kawasan di Johor dan 21 kawasan di Kelantan, yang mana sebanyak 129 bangunan kerajaan, 87 tempat awam, 64 pusat perniagaan dan 15 pasaraya telah disanitasi,” tambahnya. — BERNAMA


MESYUARAT KHAS DEWAN NEGARA DITANGGUHKAN

KUALA LUMPUR: Mesyuarat Khas Dewan Negara yang dijadualkan berlangsung pada 3 hingga 5 Ogos ditangguhkan ke suatu tarikh yang akan ditetapkan kelak.

Berdasarkan notis yang dikeluarkan Setiausaha Dewan Negara Muhd Sujairi Abdullah, pejabat Yang Dipertua Dewan Negara telah dimaklumkan oleh Perdana Menteri Tan Sri Muhyiddin Yassin berhubung penangguhan persidangan berkenaan selaras Peraturan Mesyuarat 10(3) Peraturan-peraturan Majlis Mesyuarat Dewan Negara.

Notis Muhd Sujairi kepada Ahli Dewan Negara bertarikh hari ini turut memaklumkan, penangguhan tersebut selaras cadangan Ketua Pengarah Kesihatan Tan Sri Dr Noor Hisham Abdullah serta penilaian risiko semasa terhadap penularan wabak COVID-19 yang dijalankan Kementerian Kesihatan (KKM).

“Susulan perkembangan terbaharu penularan jangkitan COVID-19, KKM berpendapat bahawa Parlimen Malaysia merupakan lokaliti berisiko berlakunya penularan jangkitan itu,” katanya.

Semalam, Setiausaha Dewan Rakyat, Nizam Mydin Bacha Mydin mengeluarkan notis kepada Ahli-ahli Dewan Rakyat memaklumkan Mesyuarat Khas Dewan Rakyat yang dijadualkan berlangsung Isnin, 2 Ogos, ditangguhkan ke suatu tarikh yang akan ditetapkan kelak.

Ia berikutan sejumlah 11 kes positif COVID-19 dikesan di Parlimen selepas ujian saringan dilakukan ahli-ahli Parlimen menerusi Kit Ujian Rapid Antigen pada Khamis lepas.—AlHijrah Online


PEMBAYARAN FASA 1 BKM BERMULA 28 MAC

KUALA LUMPUR: Pembayaran Fasa 1 Bantuan Keluarga Malaysia (BKM) yang memanfaatkan 8.6 juta penerima akan disalur secara berperingkat, bermula 28 Mac 2022 (Isnin).

Perdana Menteri Datuk Seri Ismail Sabri Yaakob berkata, setiap penerima akan mendapat bayaran sebanyak RM100 hingga RM300 berdasarkan kelayakan setiap penerima merangkumi 4.0 juta isi rumah, 1.2 juta warga emas (bujang atau tiada pasangan) dan 3.4 juta individu bujang.

Ujarnya pembayaran akan dikreditkan secara terus ke akaun bank bermula 28 Mac hingga 8 April, manakala bagi penerima yang tidak mempunyai akaun bank, pembayaran akan dilakukan melalui cawangan Bank Simpanan Nasional (BSN) pada 30 Mac depan.

Jelas Ismail Sabri, pembayaran BKM itu juga bagi meringankan beban kewangan rakyat terutamanya dalam menyambut bulan Ramadan 1443H.

Sementara itu katanya tempoh permohonan rayuan bagi pemohon BKM yang tidak diluluskan akan dibuka bermula 2 Mei 2022 untuk tempoh sebulan.

Ia bagi mempertimbangkan semula permohonan dengan memberi ruang untuk mengemukakan rayuan berserta dokumen yang berkaitan untuk disemak semula oleh LHDNM.


PRK SG BESAR: BN PERLU 80 PERATUS KELUAR MENGUNDI

SUNGAI BESAR, 17 Jun – Berbaki kurang 24 jam sebelum tempoh berkempen bagi Pilihan Raya Kecil (PRK) Parlimen Sungai Besar berakhir, Barisan Nasional (BN) memerlukan ‘magis’ bagi memastikan sasaran parti untuk memancing majoriti undi lebih besar mampu dicapai, Sabtu ini.

Walaupun tidak menyatakan secara spesifik sasaran itu, namun beberapa pemimpin BN sewaktu berkempen di sini melaungkan keyakinan parti untuk mencapai sasaran itu berbanding majoriti 399 undi yang diraih penyandang kerusi itu, Allahyarham Tan Sri Noriah Kasnon pada Pilihan Raya Umum 2013.

Jika berdasarkan suhu kempen dan faktor calon, sasaran BN itu dilihat realistik, tetapi sejauh mana parti itu berada di kedudukan selamat, semuanya bergantung kepada pengundi Sungai Besar.

Penganalisis politik Prof Madya Dr Azmi Hassan berkata satu daripada cara BN berada pada kedudukan selamat dan seterusnya mencapai sasaran yang ditetapkan ialah dengan memastikan sekurang-kurangnya 80 peratus pengundi keluar mengundi.

Katanya sasaran itu dilihat tidak sukar dicapai kerana dijangkakan akan berlaku ‘perubahan angin’ dalam kalangan pengundi Cina di Sekinchan yang majoriti mereka sebelum ini menolak BN pada pilihan raya umum lalu.

Menjelas lanjut, Azmi berkata perubahan angin itu antaranya didorong oleh isu pembebasan nelayan yang ditahan pihak berkuasa Indonesia selain kemunculan Parti Amanah Negara (Amanah) yang mengelirukan pengundi di kawasan itu.

“Jika peratusan keluar mengundi rendah maka harapan BN boleh bergantung kepada perubahan cita rasa pengundi Cina di Sekinchan, selain faktor Menteri Besar Selangor yang berbelah bahagi.

“Maka besar kemungkinan pengundi Pakatan Harapan juga keliru dan ini memberi manfaat kepada Barisan Nasional,” katanya kepada Bernama, di sini.

Azmi mengakui peratusan keluar mengundi amat berkait rapat dengan jumlah majoriti undi, namun pengundi atas pagar turut memainkan peranan penting dalam menentukan jumlah majoriti itu. Selain itu, dengan liputan yang cukup meluas terhadap PRK ini, beliau menjangkakan ramai pengundi Sungai Besar yang tinggal di luar kawasan akan pulang mengundi pada Sabtu ini.

“Sekali lagi media telah memberi liputan yang agak meluas dan jika dikaitkan dengan peratus yang keluar mengundi tinggi, maka ada harapan 18 Jun ini akan menjangkau lebih 85 peratus,” katanya.

Bagi Timbalan Dekan Fakulti Sains Sosial dan Kemanusiaan, Universiti Kebangsaan Malaysia Prof Madya Dr Fuad Mat Jali, meletakkan bacaan undi majoriti yang mungkin diperoleh BN kali ini ialah sekitar 1,000 undi.

“Jumlah itu sebenarnya adalah sudah memadai memandangkan pelbagai isu semasa yang memberi sedikit tekanan kepada BN pada pilihan raya ini,” katanya. Bagaimanapun katanya BN mungkin boleh mencapai majoriti undi yang lebih tinggi jika mereka benar-benar menggembleng jentera parti untuk turun padang secara menyeluruh selain membawa pulang pengundi yang tinggal di luar.

“Jika BN berjaya membawa pulang pengundi luar, mendapat 30 peratus undi atas pagar, mendapat undi ‘swing’ sekitar 30 peratus daripada pengundi Cina di Sekinchan dan semua pengundi di kawasan majoriti Melayu keluar mengundi barulah BN boleh bercita-cita untuk dapat majoriti yang lebih tinggi,” katanya.

PRK Sungai Besar menyaksikan pertembungan tiga penjuru antara calon BN, Budiman Mohd Zohdi dengan calon PAS Dr Abdul Rani Othman dan calon Parti Amanah Negara (Amanah) Azhar Abdul Shukur.

PRK itu diadakan berikutan kematian Noriah yang juga Timbalan Menteri Perusahaan Perladangan dan Komoditi dalam nahas helikoter di Sebuyau, Sarawak pada 5 Mei lepas.

BERNAMA


MALAYSIA SOKONG PERJUANGAN PALESTIN, KUTUK TINDAKAN CEMAR KESUCIAN MASJID AL-AQSA

PUTRAJAYA: Malaysia menyokong perjuangan rakyat Palestin dan mengutuk sekeras-kerasnya tindakan tentera Israel yang menyalahi undang-undang, mencabuli hak asasi manusia serta mencemarkan kesucian Masjid Al-Aqsa.

Perkara itu dizahirkan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar, ketika menerima kunjungan hormat Imam Besar Masjid Al Aqsa Syeikh Dr Ekrima Sabri di pejabatnya di sini hari ini.

Mohd Na’im berkata Malaysia sentiasa konsisten dalam memperjuangkan setiap hak rakyat Palestin yang berpaksikan kepada keadilan dan menentang sebarang isu keganasan serta kekejaman.

“Saya turut menegaskan sokongan tidak berbelah bahagi kepada rakyat Palestin dan perjuangan mereka, bagi mendapatkan kemerdekaan daripada pendudukan haram Israel.

“Sokongan juga diberikan bagi merealisasikan aspirasi untuk menubuhkan sebuah negara Palestin yang merdeka, berdasarkan sempadan pra-1967 dan Baitulmuqaddis sebagai ibu kotanya,” katanya dalam sidang media selepas pertemuan itu.

Sementara itu, Syeikh Dr Ekrima Sabri merakamkan penghargaan terhadap Malaysia, yang sentiasa menyokong dan membantu Palestin dalam apa jua keadaan.

Beliau turut menegaskan tanggungjawab mempertahankan Masjid Al-Aqsa merupakan tanggungjawab semua orang Islam, dan bukannya rakyat Palestin sahaja.

“Ini kerana Masjid Al-Aqsa ada kedudukan tinggi seperti Masjidil Haram dan Masjid Nabawi,” katanya serta menambah bahawa media juga memainkan peranan penting menyebarkan maklumat dan setiap perkara yang berlaku di Palestin.

Sidang media Syeikh Dr Ekrima Sabri diterjemahkan oleh Pegawai Khas kepada Menteri di Jabatan Perdana Menteri (Hal Ehwal Agama) Syed Amru Syed Abdullah. –AlHijrah Online


POLIS KESAN DUA LELAKI SERANG, PUKUL ANJING HINGGA MATI

BAYAN LEPAS: Polis sedang giat mengesan dua lelaki disyaki menyerang anjing yang terjatuh di dalam longkang hingga mati di Kampung Teluk Tempoyak, Batu Maung di sini, semalam.

Ketua Polis Daerah Barat Daya, Supt Kamarul Rizal Jenal berkata, pihaknya telah mengesan satu video beserta artikel bertajuk ‘Tidak cukup dilanggar motosikal, anjing tidak berdosa diseksa dua lelaki durjana sampai mati’ yang tular di media sosial pada jam 6 petang semalam.

Katanya, video tular itu memaparkan terdapat dua lelaki sedang menyerang sesuatu menggunakan kayu di kawasan semak.

“Kejadian itu disaksikan seorang saksi dan dia sempat merakam perbuatan kedua-dua suspek menggunakan telefon bimbit.

“Menurut saksi, dia melihat dua lelaki tempatan yang tidak dikenali disyaki tinggal berdekatan tempat kejadian sedang menyerang seekor anjing yang terjatuh dalam longkang di tepi jalan.

“Selepas merakam, dia terus menghantar rakaman kejadian itu kepada rakannya yang tinggal di Petaling Jaya, Selangor sebelum ia dimuat naik dan ditularkan melalui akaun Twitter bernama ‘Syhmiee’,” katanya dalam satu kenyataan malam tadi.

Kamarul Rizal mengulas, susulan daripada itu satu laporan dibuat seorang anggota polis untuk siasatan dan tindakan lanjut.

Siasatan awal mendapati kejadian berlaku kira-kira jam 8.38 malam Sabtu lalu, katanya.

“Polis kini dalam usaha mengesan suspek terlibat untuk siasatan lanjut.

“Pihak polis telah membuka satu kertas siasatan berhubung kejadian tersebut dan kes disiasat mengikut Seksyen 29(1) Akta Kebajikan Haiwan 2015 yang memperuntukkan hukuman denda sehingga RM100,000 atau penjara maksimum tiga tahun atau kedua-duanya jika sabit kesalahan,” katanya.

Kes itu turut disiasat mengikut Seksyen 233 Akta Komunikasi dan Multimedia yang memperuntukkan denda RM50,000 didenda atau penjara selama tempoh tidak melebihi satu tahun atau kedua-duanya sekali.—AlHijrah Online


NILAI JUALAN KEMPEN BELI BARANGAN MALAYSIA DIUNJUR MENINGKAT

LANGKAWI: Kementerian Perdagangan Dalam Negeri Dan Hal Ehwal Pengguna (KPDNHEP) optimis untuk mencapai unjuran peningkatan nilai jualan sebanyak 2.5 peratus menerusi Kempen Beli Barangan Malaysia pada tahun ini berbanding prestasi tahun lalu.

Timbalan Menterinya, Datuk Rosol Wahid berkata, pelaksanaan kempen itu menyaksikan peningkatan sebanyak RM3.3 bilion pada 2020 berbanding nilai jualan sebanyak RM2.84 bilion pada 2019.

Menurut Rosol, nilai jualan yang diperoleh melalui portal dalam talian ‘marketplace’ pada 2020 melebihi RM145 juta berbanding 2019 sebanyak RM6.84 juta.

“Untuk unjuran tahun depan, kita merayu kepada semua rakan strategik seperti pasaraya besar supaya berkolaborasi dengan kita untuk memasarkan produk tempatan,”katanya

Menerusi Kempen Beli Barangan Malaysia ini, KPDNHEP menggalakkan rakyat Malaysia mengutamakan barangan buatan tempatan, malah pelaksanaan inisiatif ini telah dimulakan sejak 1984.

Beliau berkata demikian ketika merasmikan Kempen Beli Barangan Malaysia Peringkat Kebangsaan di Langkawi pada Sabtu.

Pada perasmian kempen tersebut, seramai 20 usahawan mikro, kecil dan sederhana tempatan menyertai Karnival Jualan Beli Barangan Malaysia bermula 11 hingga 14 November.

Tambahnya, kempen tersebut juga disasarkan menjadi serampang dua mata dalam membantu meningkatkan jualan produk pengusaha tempatan sekali gus mengukuhkan ekonomi negara. –AlHijrah Online


KEPUTUSAN LAKSANA PKP MENYELURUH ESOK

KOTA BHARU: Keputusan sama ada kerajaan akan melaksanakan Perintah Kawalan Pergerakan (PKP) secara menyeluruh dijangka dibincangkan esok.

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, perkara itu akan dibincang dan diputuskan dalam sidang khas Majlis Keselamatan Negara (MKN) COVID-19 yang dipengerusikan Perdana Menteri Tan Sri Muhyiddin Yassin.

“Mesyuarat esok akan turut menjemput menteri-menteri besar dan ketua-ketua menteri negeri.

“Kita melihat gejala penularan COVID-19 ini satu perkara yang amat serius kalau kita lihat statistic semalam dan kelmarin. Kes positif kumulatif sudah hamper setengah juta dengan kematian sudah lebih 2000 kes.

“Ini satu perkara yang amat membimbangkan kita,” katanya dalam sidang media selepas Mesyuarat Jawatankuasa Keselamatan Khas Negeri Kelantan yang dipengerusikan Menteri Besar Kelantan, Ahmad Yakob di Kompleks Kota Darulnaim, Kota Bharu, hari ini.

Susulan peningkatan angka kes COVID-19 yang semakin meningkat dan tidak menunjukkan tanda-tanda penurunan, timbul cadangan agar kerajaan melaksanakan PKP secara menyeluruh. – AlHIjrah Online


COVID-19: VIRUS MUTASI D614G DIKESAN DALAM KLUSTER SIVAGANGGA, ULU TIRAM

KUALA LUMPUR: Institut Penyelidikan Perubatan (IMR) telah mengesan mutasi jenis D614G hasil ujian pengasingan dan kultur COVID-19 daripada kes Kluster Sivagangga dan Kluster Ulu Tiram.

Ketua Pengarah Kesihatan, Datuk Dr Noor Hisham Abdullah memaklumkan ujian melibatkan tiga kes daripada Kluster Sivagangga yang merupakan kontak rapat kepada kes indeks dan satu kes Kluster Ulu Tiram yang merupakan individu daripada Filipina.

Jelas Noor Hisham setakat ini keadaan masih terkawal namun masyarakat perlu berhati-hati kerana mutasi D614G adalah sepuluh kali ganda lebih mudah menjangkiti individu lain dan mudah merebak sekiranya disebar oleh individu ‘super spreader’.

“Setakat ini kedua-dua kluster berkenaan didapati agak terkawal hasil pelbagai tindakan kawalan kesihatan awam yang pantas di lapangan. Ujian ini adalah ujian awal dan terdapat beberapa ujian susulan sedang dijalankan bagi menguji beberapa kes yang lain, termasuk bagi kes indeks bagi kedua-dua kluster ini.

“Pun begitu, ini bermakna masyarakat perlu berwaspada dan lebih berhati-hati kerana virus COVID-19 dengan mutasi D614G ini telah terbukti dikesan di Malaysia,” katanya dalam kenyataan di Facebook rasminya hari ini.

Menurut Noor Hisham, mutasi D614G ini ditemui oleh saintis pada Julai 2020 dan berkemungkinan akan menyebabkan kajian vaksin sedia ada tidak merangkumi atau tidak berkesan terhadap mutasi ini.

“Oleh itu, tindakan utama kita adalah masih dengan kaedah menggunakan tindakan pencegahan dan kawalan kesihatan awam iaitu berdisiplin dalam mengamalkan sepenuhnya SOP yang ditetapkan iaitu, penjarakan fizikal, kebersihan kendiri yang tinggi terutama mencuci tangan dengan air dan sabun, serta memakai pelitup muka terutama di tempat awam, tempat sesak, tempat tertutup dan ketika sembang jarak dekat,” katanya.

Noor Hisham turut memaklumkan situasi COVID-19 di negara ini masih terkawal dan Kementerian Kesihatan Malaysia serta agensi-agensi lain masih berusaha membendung penularan wabak tersebut.

Tambahnya kerjasama masyarakat amat diperlukan agar penularan jangkitan COVID-19 dapat diputuskan daripada segala jenis mutasi sekalipun. — AlHijrah Online / Zaim Zamani


HUJAN LEBAT INDIA: 12 RAKYAT MALAYSIA MASIH GAGAL DIHUBUNGI KELUARGA

PUTRAJAYA: Seramai 12 rakyat Malaysia yang terlibat dengan fenomena hujan lebat di Pergunungan Manali, Himachal Pradesh, India, masih tidak dapat dihubungi oleh ahli keluarga masing-masing.

Kementerian Luar Negeri memaklumkan kumpulan tersebut sedang menyertai ekspedisi pengembaraan di Hampta Pass, Himachal Pradesh, India.

Ketika ini Suruhanjaya Tinggi Malaysia di New Delhi sedang giat menyelaras usaha dengan pihak berkuasa tempatan untuk mengesan rakyat Malaysia di sana.

“Pihak Suruhanjaya Tinggi Malaysia juga akan terus memantau perkembangan di Himachal Pradesh dan menasihatkan rakyat Malaysia yang memerlukan bantuan konsular untuk berhubung terus dengan Suruhanjaya Tinggi Malaysia di New Delhi.

“Rakyat Malaysia juga dinasihatkan supaya lebih berhati-hati dan terus berwaspada serta sentiasa mengikuti perkembangan cuaca di setiap lokasi yang dikunjungi,” kata Kementerian Luar Negeri dalam satu kenyataan hari ini.

Tambah Wisma Putra sebarang perkembangan terkini mengenai status rakyat Malaysia yang terkesan dalam kejadian tersebut akan dimaklumkan dari semasa ke semasa.

Sebagai rekod, sekurang-kurangnya 34 orang maut di negeri Uttar Pradesh di utara India akibat hujan lebat dan petir dalam tempoh 24 jam lepas, lapor Xinhua memetik All India Radio (AIR) pada Isnin.

Menurut Jabatan Meteorologi India (IMD), Uttar Pradesh mungkin mengalami hujan lebat dan sangat lebat dari Isnin hingga Rabu.—AlHijrah Online


REMAN PEMANDU TRELER DISAMBUNG TIGA HARI LAGI

IPOH: Perintah reman terhadap pemandu treler bagi membantu siasatan kemalangan yang mengorbankan lima pelajar Universiti Sultan Azlan Shah (USAS) di Lebuhraya Utara Selatan arah utara di Kuala Kangsar, Rabu lepas, disambung tiga hari lagi bermula esok.

Ketua Polis Daerah Kuala Kangsar ACP Omar Bakhtiar Yaacob berkata lelaki berusia 28 tahun itu dijangka dituduh di mahkamah selewat-lewatnya Rabu depan.

“Reman dapat disambung selama tiga hari. Suspek dijangka didakwa sama ada Selasa petang atau Rabu pagi,” katanya yang dihubungi hari ini.

Media sebelum ini melaporkan pemandu treler berkenaan direman bermula Khamis lepas hingga hari ini bagi membolehkan siasatan lanjut dijalankan mengikut Seksyen 41(1) Akta Pengangkutan Jalan 1987.

Siasatan polis mendapati pemandu itu mempunyai 22 saman trafik dengan daripada jumlah itu, 21 saman telah dibayar termasuk lapan saman berkaitan kesalahan memandu laju.

Lima pelajar yang maut ialah Muhammad Nasrun Aidol Munir Akbar, 22; Ahmad Naim Najmi Ahmad Hafizan, 21; Iqbal Hasnun Halimi, 23; Muhammad Nabil Haikal Muhammad Fariz, 19, dan Ahmad Akmal Ahmad Mokhlis, 20.–AlHijrah Online


RENTAS NEGERI KE PULAU REDANG, ENAM DIKOMPAUN

KUALA NERUS: Padah melakukan rentas negeri untuk melancong ke Pulau Redang, enam individu termasuk seorang wanita telah dikompaun.

Ketua Polis Terengganu, Datuk Rohaimi Md Isa berkata kesemua mereka masing-masing berasal dari Kuala Lumpur, Selangor, Pulau Pinang dan Melaka dikenakan kompaun sebanyak RM5,000 seorang.

Ujarnya mereka  yang berusia 32 hingga 47 tahun ditahan menerusi operasi bersepadu pematuhan Pelan Pemulihan Negara (PPN) bagi fasa tiga untuk sektor pelancongan yang dijalankan pada Jumaat dan Sabtu.

Beliau berkata, operasi tersebut akan diteruskan dari semasa ke semasa bagi memastikan tiada sebarang pelanggaran prosedur operasi standard (SOp) berlaku untuk mengawal penularan COVID-19.

Rohaimi berkata, tindakan keras juga akan dikenakan terhadap mana-mana pengusaha resort yang mengabaikan SOP yang telah digariskan termasuk membenarkan pelancong daripada negeri luar Terengganu menginap dengan tujuan melancong atau gagal memastikan pelanggan lengkap menerima vaksin COVID-19. — AlHijrah Online


TOKOH KELUARGA MITHALI: KASANAH UTAMAKAN PENDIDIKAN ANAK-ANAK, SEDEKAH JADI AMALAN

IPOH: Hidup serba kekurangan dengan sumber pendapatan arwah suami sebagai penoreh getah yang tidak seberapa, tidak menghalang Kasanah Mukkeri, 79, memberikan pendidikan terbaik kepada lapan anaknya.

Berbekalkan semangat itu keluarga Kasanah melakukan pelbagai kerja seperti berniaga kecil-kecilan kuih-muih, sayuran, mengambil upah menjahit termasuk kerja-kerja kampung, demi menambah pendapatan membiayai persekolahan.

Berkat kegigihan dan kesabaran, kesemua anak-anaknya kini berkelulusan tinggi dan ada yang bekerja sebagai timbalan ketua pengarah, jurutera, pengurus, eksekutif syarikat dan guru.

Kegigihan Kasanah membesarkan anak-anaknya sehingga mereka memperoleh pelbagai kejayaan, mendapat pengiktirafan apabila beliau diumumkan sebagai penerima Anugerah Keluarga Ammar Bin Yasir (Tokoh Keluarga Mithali) sempena Majlis Sambutan Maulidur Rasul Peringkat Negeri Perak, sekali gus membawa pulang hadiah wang tunai RM5,000, plak dan sijil penghargaan hari ini.

Berkongsi resepi mendidik anak, Kasanah yang berasal dari Kampung Pauh, Behrang Stesen dekat Behrang berkata beliau dan arwah suaminya sentiasa menitiberatkan soal pendidikan dan menerapkan nilai bersedekah.

“Memang keluarga kami tidak semewah orang lain namun saya sekeluarga bersyukur atas nikmat dan rezeki yang Allah SWT berikan dalam membesarkan anak-anak walaupun saya dan suami penoreh getah.

“Suami akan berikhtiar untuk anak-anak kerana dia mahu mereka berjaya dalam pelajaran, dan selepas suami meninggal dunia pada 2002, ketegasan itu tetap diteruskan hingga anak-anak semua berjaya dalam hidup,” katanya ketika ditemui di sini hari ini.

“Anak adalah amanah daripada Allah SWT dan sentiasalah bersabar dalam mendidik mereka, Insya-Allah tuhan pasti akan membantu melorongkan jalan kepada setiap hambanya yang bersyukur,” katanya.

Anugerah disampaikan oleh Sultan Perak Sultan Nazrin Shah yang berkenan mencemar duli menyempurnakan majlis.

Turut menerima anugerah adalah Amar Ariff Ahmad Po’aad bagi Anugerah Ibnu Abbas (Tokoh Pendakwah), manakala Pengarang Urusan Kumpulan NSTP, Datuk Ahmad Zaini Kamaruzzaman merangkul Anugerah Zaid Bin Thabit (Tokoh Pengamal Media).

Bagi kategori Pertubuhan Badan Bukan Kerajaan (NGO) anugerah diberikan kepada Pertubuhan Kebajikan Masyarakat Marhaen Taiping (KMM), Anugerah Pegawai Masjid (Tokoh Imam) diberikan kepada Zainall Abidin Zulkifli, Hamzah Ramli (Tokoh Bilal) dan Muhammad Noor Abd Yaseh (Tokoh Siak).

Sementara itu anak sulung Kasanah, Haffita Yusoff, 60, berkata ibu bapanya sangat mementingkan pelajaran setiap anak dan sanggup berkorban apa jua demi memastikan anak mereka berjaya.

“Pernah satu ketika adik kami yang keempat dapat melanjutkan pelajaran ke Universiti Teknologi Malaysia (UTM) Skudai, tapi adik sorokkan perkara itu kerana tak mahu bebankan ibu, ayah. Bila ayah dapat tahu, ayah marah ….soal duit usah dirisaukan, ayah kata dia akan cari, arwah memang sangat tekankan pentingnya pelajaran,” katanya.

Haffita yang juga Penolong Kanan Pentadbiran di Sekolah Kebangsaan (SK) Trolak Selatan menambah, sejak dari kecil beliau telah diterapkan oleh ibunya agar menjadikan bersedekah sebagai amalan biasa dalam kehidupan harian.

“Kehidupan kami adik beradik ketika kecil memang susah, namun kami tidak pernah rasa ‘susah’ kerana segalanya cukup mereka sediakan, walaupun tidak semewah orang lain, kami bersyukur,” katanya. –AlHijrah Online


ISU KECURIAN NADIR BUMI DI SIK: SAIFUDDIN DAKWA SANUSI TERIMA SURAT KOMPAUN RM500,000

GURUN: Menteri Dalam Negeri Datuk Seri Saifuddin Nasution Ismail meminta penjelasan Datuk Seri Muhammad Sanusi Md Nor sama ada Menteri Besar Kedah itu telah menerima surat kompaun berjumlah RM500,000 berhubung dakwaan berlaku kecurian nadir bumi di Kampung Chong, Sik.

“Saya nak tanya Sanusi, sebagai Menteri Besar kamu juga Pengerusi MBI (Perbadanan Menteri Besar Kedah), saya nak tanya ada tak dapat surat daripada Datuk Fauzi Mustaffa Pengarah Tanah dan Galian Kedah pada hujung tahun lepas, surat yang mengkehendaki MBI membayar kompaun RM500,000 kerana mencuri nadir bumi di Kampung Chong, Sik.

“Kamu Menteri Besar, kamu Pengerusi MBI, kamu dapat kompaun, surat itu bertarikh 4 Okt 2022 bersamaan 8 Rabiulawal dialamatkan kepada Pengerusi MBI, kompaun di bawah Seksyen 246 Kanun Tanah Negara 1965, kejadian 2.30 petang pada 24 Sept, kejadian curi nadir bumi di Kampung Chong, Mukim Sik, Kedah,” katanya.

Ketua Setiausaha Pakatan Harapan itu berkata demikian ketika berucap pada Jelajah Perpaduan MADANI Peringkat Negeri Kedah dan Pelancaran Jentera Perpaduan Kedah di Guar Chempedak semalam.

Turut hadir Perdana Menteri Datuk Seri Anwar Ibrahim, Timbalan Perdana Menteri yang juga Presiden UMNO Datuk Seri Dr Ahmad Zahid Hamidi dan Presiden Amanah Datuk Seri Mohamad Sabu.

Saifuddin juga berkata apa yang didedahkan beliau semalam hanyalah permulaan dan akan ada lagi siri pendedahan dengan dokumen lengkap berhubung perkara itu.

“Kita percaya rakyat Kedah cerdik, jangan pernah pandang rendah kebjiaksanaan rakyat Kedah, yang ini yakinlah kita akan turun dan terangkan dengan elok dalam siri penerangan kita, mudah-mudahan paling kurang 19 kerusi Dewan Undangan Negeri (pada pilihan raya negeri) akan jadi kenyataan,” katanya. –AlHijrah Online


KUBUR ‘BERDARAH’: TIADA UNSUR KHIANAT DAN SABOTAJ – POLIS

ALOR SETAR: Polis telah mengambil beberapa sampel tanah di sebuah kubur di kawasan Tanah Perkuburan Islam Masjid Al Irfan, Derga yang tular kerana didakwa ‘berdarah’ untuk menjalankan siasatan.

Menurut Timbalan Ketua Polis Daerah Kota Setar, Superintendan Mohd Redzuan Salleh siasatan terkini mendapati tiada unsur khianat atau sabotaj dikesan.

“Setakat siasatan yang dijalankan kita dapati tiada unsur khianat atau unsur sabotaj yang berlaku di kawasan kubur tersebut dan pengurusan masjid juga memberikan kerjasama yang terbaik kepada pihak polis untuk menjalankan siasatan,” katanya.

Semalam tular di media sosial gambar dan video sebuah kubur yang dikatakan mengeluarkan cecair berwarna merah seakan darah sehingga menimbulkan persoalan pelbagai pihak khususnya warganet.

Polis telah menerima laporan berhubung kejadian itu dan Unit Forensik Polis Diraja Malaysia (PDRM) juga telah melakukan siasatan di tanah perkuburan itu hari ini. — AlHijrah Online.


SUNTIK SEMANGAT ANGGOTA PDRM MELALUI AL-QURAN

KUALA LUMPUR: Lebih 15,000 naskah Al-Quran diwakafkan Yayasan Warisan Ummah Ikhlas (WUIF) kepada ibu pejabat Polis Diraja Malaysia (PDRM) di seluruh negara.

Langkah itu bagi menyuntik semangat dan motivasi anggota PDRM selain usaha untuk melahirkan masyarakat yang cinta kepada Al-Quran.

Ikuti laporan Berita Alhijrah siaran 11 Jun 2020 — AlHijrah Online


SOP SOLAT JUMAAT DIPATUHI – AHMAD MARZUK

KUALA LUMPUR: Tiada sebarang isu kepatuhan Prosedur Operasi Standard (SOP) solat Jumaat sejak kerajaan membenarkan tambahan jemaah mengikut 1/3 kapasiti masjid atau surau.

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary berkata, masyarakat dilihat memahami SOP yang telah ditetapkan oleh kerajaan.

“Alhamdulillah kebanyakan masyarakat memahami SOP dan norma baharu solat Jumaat.

“Semoga masjid kita kembali diimarahkan. Nikmat inilah yang sekian lama dinantikan,” kata Ahmad Marzuk dalam catatan di Facebook rasminya.

Dalam catatan di Facebook beliau, Ahmad Marzuk memaklumkan beliau hari ini berkesempatan menyampaikan khutbah di Masjid Sultan Zainal Abidin, Putrajaya.

Khutbah tersebut bertajuk “Mengimarahkan Masjid”.

Perdana Menteri Tan Sri Muhyiddin Yassin turut berkesempatan menunaikan solat Jumaat di Masjid Sultan Zainal Abidin hari ini. — AlHijrah Online / Zaim Zamani


MADAD MAMPU BERI PERKHIDMATAN PERCUMA MELALUI EKOSISTEM YANG DIBANGUNKAN

SUNGAI PETANI: Murtadha Dakwah Centre (MADAD) memperkukuh ekosistem perniagaannya menerusi pelbagai sektor bagi memperkasa usaha dakwah serta menjaga kebajikan asnaf.

Pengarah urusannya, Yaakub Yusra Mohd Yusoff berkata, ekosistem ekonomi MADAD itu membolehkan MADAD memberi bantuan serta menawarkan perkhidmatannya secara percuma kepada masyarakat secara berterusan.

“Ekosistem yang kita bentuk sejak 2019 ini bagi memastikan kelangsungan MADAD. Kita bersyukur dengan adanya ekosistem ini kita mampu terus beroperasi walaupun dihimpit isu COVID-19.

“Jadi kita sedang merancang untuk mengembangkan lagi ekosistem MADAD dengan tahun ini kami jangka akan buka klinik kesihatan, kedai gunting rambut, dan pusat jagaan kanak-kanak,” katanya kepada media pada Majlis Pelancaran Ramadan Bersama Ekonomi Kita di Sungai Petani pada Jumaat.

Ketika ini, antara projek penternakan dan pertanian yang dilaksanakan dalam ekosistem tersebut ialah kolam ikan siakap, kolam udang karang, ternakan ayam kampung, ternakan lembu dan kambing serta tanaman mangga harum manis.

Dalam pada itu, Mohammad Yaakub berkata MADAD turut menceburi perniagaan saham patuh syariah sebagai sumber pendapatan tambahan.

Beliau berkata dengan hasil ekosistem MADAD ia akan membantu kelancaran pembinaan Murtadha Dakwah Centre iaitu sebuah pusat komuniti Islam yang dilengkapi masjid, rumah warga emas, pusat tahfiz integrasi, kapsul hotel, stadium e-sports, hub sukan sunah serta penyediaan khidmat pengurusan jenazah.

Pembinaan pusat komuniti Islam itu dijangka siap sepenuhnya pada 2025 dengan kos keseluruhan sekitar RM35 juta.


INISIATIF #DEMINEGARA AGIH 450K FACEMASK, 15K PPE BUAT PETUGAS PERUBATAN

KUALA LUMPUR: Inisiatif #DEMINEGARA yang dibiayai The Edge Malaysia, disokong MR DIY dan digerakkan tiga pertubuhan bukan kerajaan (NGO) perubatan setakat ini mengagihkan 450,000 penutup hidung dan mulut (facemask) kepada petugas perubatan di seluruh negara.

Turut diagihkan adalah 15,000 coverall atau PPE (peralatan perlindungan diri) bagi kegunaan petugas barisan depan di hospital dan klinik kesihatan yang menyaring dan merawat pesakit COVID-19.

Tiga NGO #kitajagakita terbabit adalah Pasukan Tindakan dan Bantuan Persatuan Perubatan Islam Malaysia (IMARET), Mercy Malaysia dan Malaysian Relief Agency (MRA) turut melancarkan kempen berasingan bagi membantu membekalkan keperluan kelengkapan perubatan di fasiliti kesihatan seluruh negara.

Isu kekurangan PPE adalah isu global memandangkan permintaan tinggi di seluruh dunia akibat penularan COVID-19 yang setakat ini menjangkiti lebih 2.3 juta individu dengan menyebabkan lebih 161,000 kematian di seluruh dunia.

Setakat ini, Malaysia merekodkan 5,389 kes jangkitan COVID-19 termasuk 84 kes baharu hari ini.

Daripada jumlah itu, 3,197 kes sembuh dan didiscaj daripada hospital dengan 89 kes kematian.

Individu atau syarikat korporat yang ingin menyumbang boleh melayari media sosial Facebook atau Instagram ketiga-tiga NGO terbabit atau rujuk poster lampiran di bawah. – AlHijrah Online/ Syed Azwan Syed Ali

Kredit video kepada IMARET/Creative Department Klinik As-Salam & lagu Kuasa Juara (KRU)


JEREBU: 300 PELAJAR MALAYSIA DI RIAU DAN JAMBI DIEVAKUASI

PUTRAJAYA:
Kerajaan Malaysia akan melakukan proses evakuasi 300 pelajar Malaysia di
kawasan yang terjejas teruk ekoran jerebu di Provinsi Riau dan Jambi, Indonesia,
dalam masa terdekat.

Proses evakuasi ini akan dilakukan Kementerian Luar dan Agensi Pengurusan Bencana Negara (NADMA) serta agensi berkaitan, termasuk Majlis Keselamatan Negara (MKN) dan Kementerian Pendidikan Malaysia.

Wisma Putra dalam
kenyataannya hari ini berkata, proses evakuasi ini akan membabitkan pelajar
Malaysia di daerah yang diisytiharkan Darurat Pencemaran Udara oleh Kerajaan
Indonesia bermula 23 September hingga 30 September ini.

“Keadaan jerebu di wilayah tersebut berada pada tahap yang sangat membimbangkan dengan bacaan IPU di antara 550 dan 700 iaitu dalam kategori berbahaya,” kata kenyataan itu di sini.

Kenyataan Wisma
Putra itu berkata Kementerian Luar dan Kedutaan Besar Malaysia di Jakarta telah
mengaktifkan bilik operasi bagi memastikan kelancaran proses evakuasi ini
dengan butiran seperti berikut:


‘Manusia hanya perlukan empat pasang kasut’

SHAH ALAM – Kementerian Tenaga, Sains, Teknologi, Alam Sekitar dan
Perubahan Iklim berpendapat setiap individu hanya memerlukan empat
pasang kasut dalam satu-satu masa.

Timbalan Ketua Setiausahanya, Prof Madya Dr Ramzah Dambul berkata,
ini kerana proses pembuatan dan penghasilan sepasang kasut di kilang
menyumbang kepada pencemaran dan mengurangkan sumber alam.

“Empat
 pasang kasut ini, dua pasang untuk digunakan ke tempat kerja. Sepasang
untuk tujuan santai dan sepasang lagi bagi bersukan.

“Semakin banyak kita miliki kasut, semakin banyak pencemaran
dihasilkan. Sebenarnya kita adalah penyumbang kepada pencemaran alam,
perubahan iklim dan kepupusan biodiversiti,” katanya di Wacana Sinar
Harian ke-93 Perubahan Iklim dan kehilangan biodiversiti: Terjejaskah
Rakyat?” hari ini.

Beliau berkata, perubahan iklim telah berlaku akibat perbuatan manusia.

“Iklim yang berubah pada hari ini disebabkan tindakan tidak bermoral manusia terdahulu.

“Kalau
 pun kita tak hasilkan pencemaran pada hari ini, iklim tidak kembali
kepada asal dalam masa terdekat sebaliknya perubahan itu akan dirasai
100 tahun akan datang,” katanya.

Menurutnya lagi, perubahan iklim turut disumbang oleh tekanan udara yang meningkat hasil pelepasan gas asing dalam kadar tinggi.

“Sekarang
 kita sedia maklum suhu bumi meningkat dan jika gas asing dilepaskan
lebih banyak secara berterusan, kita akan berdepan dengan peningkatan
suhu pada masa akan datang.

“Dalam hal ini, manusia tidak  berdepan kepupusan kerana kita cuba mencari penyelesaian kepada masalah  itu sebagai contoh dengan membina rumah yang lebih baik bagi berdepan  dengan suhu tinggi. Bagi spesis haiwan dan tumbuhan tidak boleh menerima  perubahan ini yang akhirnya menyebabkan ia pupus,” katanya. – SINAR ONLINE


ISRAEL BUKAN LAGI RAKAN KONGSI PALESTIN DALAM PROSES DAMAI

NEW YORK: Presiden Palestin Mahmoud Abbas pada Jumaat berkata Israel memutuskan untuk tidak lagi menjadi rakan Palestin dalam proses damai, lapor Xinhua.

“Jelas bahawa Israel mengabaikan resolusi undang-undang antarabangsa, dan memutuskan enggan menjadi rakan kongsi kami dalam proses damai,” kata Abbas dalam ucapannya pada Perbahasan Agung Perhimpunan Agung Pertubuhan Bangsa-Bangsa Bersatu (PBB).

Beliau berkata Israel menjejaskan Perjanjian Oslo, yang ditandatangani dengan Pertubuhan Pembebasan Palestin (PLO) dan sengaja memusnahkan penyelesaian dua negara.

“Ini jelas membuktikan Israel tidak percaya kepada keamanan. Mereka percaya kepada mengenakan status quo menerusi kekerasan dan pencerobohan.

“Oleh itu, kami tidak lagi mempunyai rakan kongsi Israel untuk berbincang. Dengan ini Israel menamatkan hubungan kontraktualnya dengan kami,” kata Abbas.

Palestin tidak mahu menjadi satu-satunya pihak yang masih menghormati perjanjian yang telah ditandatanganinya dengan Israel pada 1993.

Kesepakatan itu tidak lagi sah kerana pencabulan berterusan Israel, katanya.

Presiden itu berkata menjadi hak dan kewajipan Palestin mencari kaedah lain bagi mendapatkan semula hak mereka untuk mencapai keamanan yang dibina atas nama keadilan, termasuk pelaksanaan resolusi yang diterima pakai kepimpinan mereka, khususnya parlimen Palestin.

Palestin juga akan memulakan proses untuk menyertai pertubuhan antarabangsa lain, katanya.

Abbas menyeru Setiausaha Agung PBB berusaha menghuraikan rancangan antarabangsa untuk menamatkan pencerobohan di tanah Palestin bagi mencapai keamanan, keselamatan dan kestabilan di rantau itu, selaras dengan resolusi PBB dan Inisiatif Keamanan Arab.

“Palestin mendambakan keamanan. Marilah kita mewujudkannya demi kestabilan, dan kemakmuran untuk manfaat generasi kita serta semua rakyat di rantau ini,” katanya.–AlHijrah Online